Privítali sme najmenších
Raz štvrťročne organizuje oddelenie sociálnych vecí a zdravotníctva miestneho úradu vítanie najmenších Dúbravčanov do života. Vo štvrtok 19. marca prišlo do žltej sály Domu kultúry v Dúbravke devätnásť mamičiek a oteckov so svojimi ratolesťami, aby sa zúčastnili tohto milého podujatia, ktoré moderovala riaditeľka domu kultúry Henrieta Dóšová. Nových obyvateľov Dúbravky privítal starosta Martin Zaťovič, v rámci kultúrneho rogramu vystúpila speváčka Karin Lukáčová a deti z MŠ Ušiakova pod vedením pani učiteľky Betínskej.  

Nemáme tu letiská, ale máme smetiská
Literárna súťaž dúbravských školákov pozná svojich víťazov. Dielka povedali viac, než sme čakali. Smeti, zničené ihriská, chýbajúce koše pre psy či pomalá doprava. Na to všetko upozornili deti z našich základných škôl.

Keď Mestský úrad Bratislava-Dúbravka v spolupráci s Dúbravskými novinami vyhlásili pri príležitosti  marca, mesiaca knihy súťaž v písaní poézie a prózy na tému Moja Dúbravka, mysleli sme, že súťaž precvičí hlavy, perá a ruky žiakov, prípadne ich podnieti k zamysleniu o tom, kde bývajú. Súťaž nám však dala aj čosi viac.
Vo svojich prácach deti okrem opisov prvej lásky, výletov či šantenia na kolotočoch prezradili aj to, čo im v Dúbravke prekáža, čo im chýba, čo by sa malo zlepšiť. Všimli si tiež, že Dúbravka má napríklad priveľa obchodov, no stále menej stromov.
Špina a zničené ihriská
„Nepáči sa mi, že je tu veľa zničených ihrísk a športovísk. Na mnohých krásnych miestach sú porozhadzované odpadky,“ pomenúva problémy celkom jasne Veronika Pravdová zo ZŠ Nejedlého. Privítala by tiež viac košov na psie výkaly. 
Zahra Sidiky rovnako z Nejedlého o problémoch píše vo veršoch: „Paneláky nám tu rastú ako z vody, radšej by som bola, keby tu vysadili duby.“ 
Podobne veršuje len štvrták zo školy Nejedlého Max Koleda: „Nemáme tu letiská, ale máme smetiská.“ Martina Vajdová zo ZŠ Nejedlého popisuje aj dopravu v Dúbravke. „Máme tu všetko – kostoly, obchody aj zimák, cesta do mesta sa vlečie ako slimák.“
Žiaci vnímajú aj kauzy a odpor voči novej výstavbe. Napríklad len tretiačka Kristína Hanna Stohl zo ZŠ Beňovského si všimla petíciu a výstavbu za Kostolom Ducha Svätého na úkor zelene, privítala by aj nové cyklistické trasy a miesto ďalších bytov stromy a kvety.
Najčastejšou témou kritiky detí však bola špina či zničené ihriská.

Kolotoče a korčule
No nielen to, čo sa deťom na Dúbravke nepáči, ale aj to, čo tu majú radi, kam chodia. To všetko nám prezradila literárna súťaž. K najlákavejším udalostiam pre deti v Dúbravke patria hody a najmä kolotoče, často spomínajú aj korčuľovanie, zimný štadión. Pochvaľujú zeleň a výlety do okolia.
Obľúbený je aj súbor Klnka či kúpalisko Rosnička. Z ihrísk vyhráva Pekníkova. „Je to krásne ihrisko, kde sa mením na čertisko,“ opisuje „Pekníčku“ druhák Andrej Danko zo ZŠ Pri kríži.
Zaujali nás aj detské „povesti“, napríklad Martin a David Holčekovci zo ZŠ Pri kríži by mohli ľudí sprevádzať po Dúbravke a hovoriť aj o tom, ako Dúbravka prišla k svojmu názvu či o zázračnej studni.
Názory detí si o to viac vážime, lebo sú nielen podané svojsky či vo veršoch, ale najmä úprimne. Ďakujeme.
Možno by teda stálo za úvahu, či  nemať ako poradný orgán starostu okrem Rady seniorov aj akýsi detský parlament.                
 Lucia Marcinátová
Ktoré práce v súťaži Moja Dúbravka sme ocenili?
Súťaž prebehla v dvoch kategóriách – 1. a 2. stupeň základných škôl a zapojili sa do nej všetky štyri dúbravské školy.
Víťazom gratulujeme:

ZŠ Beňovského:
1. kategória: Poézia – Nicole Jánošová 3.A, za srdcové vyznanie o Dúbravke, Próza – Paulína Michalová, 4.A., za priblíženie vnímania a aj obavy dievčaťa, ktoré sa prisťahovalo do Dúbravky
2. kategória: Poézia – Ema Szabová 5.B., za rýmovanie, Próza – Nina Federičová 7.A., za slová o dievčatku z ďalekej Kanady

ZŠ Nejedlého:
1. kategória: Poézia – Timko Boor 4.B, za tip, kam sa dá v Dúbravke ísť, keď je človek smutný, Próza – Tomáš Böhman, 4. B., za priblíženie vnímania chlapca z dediny, ktorý sa prisťahoval do Dúbravky
2. kategória: Poézia – Martina Vajdová 6.A., za rýmovanie a za predstavenie zvieracej ríše z dúbravských lesov

ZŠ Pri kríži
1. kategória, Poézia – Andrej Danko 2.C, za básničku aj s ilustráciami
2. kategória: Poézia – Ivana Páchníková 5.B. , za rýmovanú rozprávočku, Próza – Mária Lučaničová 5.A, za naozaj poučný a trošku aj napínavý zážitok
Špeciálna cena Dúbravských novín za literárnosť – Peter Tomaškovič 8.A

ZŠ Sokolíkova
1. kategória: Poézia – Natália Matúšková 2.B, za opisy krás Dúbravky
2. kategória: Poézia – Maroš Masár 6.B., za svojské odhalenie plánov nášho starostu, Próza – Dárius Firický 6.A, za príbeh, ako sa do Dúbravky dostala čerešňa
Ocenené práce budeme postupne uverejňovať v Dúbravských novinách.
Hľadáme riešenia: Kultúrny dom,  knižnica a škôlky
V prvom čísle sme napísali, čo sa udialo v Dúbravke od komunálnych volieb, teraz je čas pozrieť sa do budúcnosti. Okrem výstavby, ktorá je už spečatená bývalým vedením a o ktorej sme hovorili so starostom Martinom Zaťovičom v prvom čísle, by malo Dúbravku čakať nielen veľké upratovanie v rámci Dňa zeme, ale možno aj veľké sťahovanie. Neminie ju ani riešenie stavu Domu kultúry či nedostatku miest v materských školách.
Kultúrny dom zateká
Upraviť, sťahovať, nakoniec aj ušetriť, no najmä oživiť knižnicu a zároveň aj Dom kultúry Dúbravka. Také sú ciele presťahovania Miestnej knižnice z budovy niekdajšej materskej školy na Sekurisovej. 
Vedenie mestskej časti uvažuje o presťahovaní knižnice do Domu kultúry Dúbravka. Ľubomír Krajčír, vicestarosta, hovorí, že vhodné miesta pre knižnicu úrad ešte analyzuje a vyhodnocuje.
Knižnicou by sa mohla podľa zástupcu starostu skultúrniť ponuka kultúrneho domu, zefektívniť jej návštevnosť, vytvoril by sa bezbariérový prístup do knižnice a zároveň by sa ušetrilo na prevádzke budovy, kde knižnica momentálne funguje.
Okrem oživenia domu kultúry sa musí riešiť aj technický stav objektu. „Vnútorné priestory sú zastarané, strecha zateká, nefunguje vzduchotechnika, niektoré sály sa nedajú využiť vôbec. Bez rekonštrukcie nie je možné zvýšiť príjmy, nevieme tiež ani znížiť náklady na energie,“ hovorí Juraj Káčer, poslanec a predseda koaličného klubu poslancov, a dodáva, že kvôli financovaniu rekonštrukcie domu kultúry už oslovili mesto, ktorému budova patrí. Pre finančné problémy mesta však nepočíta s tým, že uspejú. Dúbravka chce preto magistrát požiadať o zverenie budovy do svojej správy, aby mohla mestská časť riešiť granty a externé zdroje financovania obnovy kultúrneho domu. „Výška príspevku z rozpočtu mestskej časti na chod domu kultúry je z dlhodobého hľadiska neudržateľná. Tento problém musíme preto počas najbližších troch rokov vyriešiť.“
Nová škôlka
Mladé rodiny trápi podľa J. Káčera v Dúbravke najmä nedostatok miest v materských školách. „Je to téma číslo jedna medzi poslancami. Výsledkom dvojmesačnej práce starostu, miestneho úradu a poslancov je odovzdaný projekt na zvyšovanie kapacít v materských školách.“
Dúbravka chce zrekonštruovať budovu niekdajšej škôlky na Fedákovej. „V rámci rozpočtu sme zvýšili prostriedky smerom k športu a školstvu,“ dodáva Káčer. „Naopak sme znížili prostriedky na marketing a propagáciu obce. Museli sme sa v tomto roku vysporiadať s vyplatením obrovského odstupného, s ktorým odišlo bývalé vedenie úradu.“
Ostali aj tisícové škody
Okrem odstupného musí Dúbravka po bývalom vedení doriešiť aj nedokončené a zle vyfakturované rekonštrukčné práce či tisícovú pokutu a škody. 
Prednosta miestneho úrad Rastislav Bagar hovorí, že mestská časť musela napríklad zaplatiť pokutu takmer 2400 eur za neoprávnený odber elektriny. „Urobila sa rekonštrukcia materskej školy na Bazovského a zodpovedný pracovník   nezabezpečil legálne pripojenie materskej školy na elektrinu a neprihlásil odberné miesto.“
Podobne bola problematická aj rekonštrukcia dvoch sociálnych zariadení s kúpeľňami pre deti Materskej školy na Švanterovej ulici. „Po rekonštrukcii tu ostali naozaj dve sfušované kúpeľne, boli odsúhlasené a vyfakturované práce, ktoré tu vôbec neboli zrealizované. Nakoniec sa nám podarilo donútiť dodávateľa, aby to podoťahoval, nezaplatili sme mu, kým to nedorobil.“
Ďalším až havarijným problémom boli kotle, ktoré vykurovali budovu základnej školy na Bilikovej. „Minulému vedeniu mestskej časti prišiel list od výrobcu kotlov s výzvou na zabezpečenie prečistenia celej vykurovacej sústavy, inak výrobca zruší záruku na nové kotle. Úrad však opäť nekonal a postupne došlo k znefunkčneniu oboch kotlov a následnej odstávke celej kotolne. Výsledkom je zničenie dvoch dvojročných kotlov, ktoré musia byť nahradené novými kotlami a škoda okolo 30-tisíc eur. 
Podobným trápením je oprava garáži v dome na Nejedlého ulici. 
Mestská časť je na základe právoplatného rozhodnutia súdu povinná odstrániť nedostatky v garážových priestoroch. Opravy však boli urobené tak, že nájomníci ešte intenzívnejšie protestujú proti vykonávaným prácam a teraz dokonca už aj obviňujú miestny úrad z porušovania viacerých platných stavebných noriem či neoprávnených zásahov do statiky budovy. 
Na ihrisko!
Pozitívnejšie pre Dúbravčanov sú novinky ohľadom opráv zničených ihrísk. „Plánujeme s pomocou súkromných investorov obnovu ihriska na Karola Adlera, je tam zničená dráha,“ približuje plány starosta Martin Zaťovič. „Ďalšie ihriská chceme opraviť na Gallayovej, Bošániho a ďalšie na Landauovej.“
Počas marca zorganizovali pracovníci  referátu životného prostredia  mestskej časti  v spolupráci s odborníkmi z firmy Kupas revíziu detských ihrísk zameranú na bezpečnosť hracích prvkov. Všetky hracie prvky musia spĺňať bezpečnostné normy EU a STN.
Dúbravka spravuje 53 ihrísk, 30 z nich má hracie prvky.
Výsledky kontroly by mala firma Kupas spracovať v najbližšom čase, podrobnosti vám prinesieme v ďalšom čísle.
Bicyklom do Lamača
Plánom Dúbravky je konečne začať s riešením cyklotrás, rozbehla sa preto intenzívna spolupráca s mestskou časťou Lamač,  magistrátom a organizáciou STaRZ,  Bratislavským samosprávnym krajom a organizáciou Cyklokoalícia.
„Intenzívne chceme pracovať na prepojení medzi centrom mesta a Záhorím, na takzvanej Dúbravskej radiále,  na jednej strane a prepojenia  Karpát a Rakúska prostredníctvom premostenia medzi Dúbravkou a Lamačom,“ vraví vicestarosta. „O postupe a koordinácií musíme ešte rokovať s viacerými zúčastnenými, ako sú Penta, železnice a Národná diaľničná spoločnosť.“
V rámci športových aktivít by Juraj Káčer chcel presadiť zriadenie Dúbravského športového klubu pre deti a mládež, ktorá sa neorganizuje v profesionálnych športových kluboch. „Zvažujeme efektívnosť zriadenia takejto organizácie,“ vraví Káčer. „Prehodnocujeme, či bude efektívnejšie podporiť športové klub a komunitné centra, ktoré by suplovali vznik vlastnej organizácie. Bez ohľadu na to chceme zriadiť grantovú komisiu, ktorá bude podporovať rôzne verejnoprospešné organizácie.“
Zlepšiť by sa mal podľa Káčera aj systém kontroly dane za platené parkovacie miesta, prebehnúť by mala aj revízia pridelených parkovacích miest. Vybrané peniaze by mali putovať na riešenie parkovania v Dúbravke.
Stavať aj regulovať. V budúcnosti by sa malo tiež v Dúbravke viac hovoriť verejne. Keďže mestskú časť čaká niekoľko investičných zámerov, vedenie Dúbravky už spustilo verejné debaty k novým a aj sporným developerským projektom.
Juraj Káčer navrhuje tiež otvoriť verejnú diskusiu o zachovaní zelene a regulácii ďalšej zástavby. „Poslanci schválili prvé spracovanie zonálnej štúdie v centre Dúbravky a budeme v tom pokračovať.“
Verejnosť by sa mohla zapájať viac aj do tvorby týchto novín. Preto, ak máte tipy, čo by sme mohli spracovať ako nosnú tému v ďalších pokračovaniach, čo vás trápi a podobne, napíšte na tlacove@dubravka.sk.
Najbližšie sa chceme komplexne pozrieť na ihriská, neskôr na starú poštu.

Lucia Marcinátová

Kolotoč kníh
Vyberiem, prečítam, vymením, vezmem inú, prípadne donesiem, čo už nepotrebujem. Takto funguje takzvaný knižný kolotoč, ktorý možno vidieť už vo viacerých mestských častiach.  V Dúbravke  by v apríli mali na tento účel slúžiť na žlto natreté police s knižkami na požičanie. Stáť budú v Dome kultúry Dúbravka, Obchodnom dome Saratov,  v zdravotnom stredisku na Saratovskej a v ZŠ Nejedlého. 
Mestská časť Bratislava Dúbravka chce dať takto vyradeným alebo nečítaným knižkám ešte šancu na nový život, čiže vrátiť ich medzi ľudí.                                                                                                    
Poslanecké dni – apríl
Žatevná 4, Malá zasadačka, od 17.00 – 18.00
13. apríl – Peter Illý, Juraj Káčer
20. apríl – Peter Klepoch, Ľuboš Krajčír
27. apríl – Dušan Mikuláš, Martin Mlýnek
Najbližšie rokovanie miestneho zastupiteľstva bude
28. apríla o 15.00 v KC Fontána na Ožvoldíkovej ul.

Dobrý skutok za psí „kukuč“
Kde je útulok, ako sa dá vziať psík na prechádzku a „vyvenčiť“ seba a aj malého chlpáča? Poradíme, ako sa zapojiť do tejto príjemnej formy dobrovoľníctva.
Potrebujú pomoc
Pes ako najlepší priateľ človeka patrí do nášho života a robí nám spoločníka v domácnosti či strážcu domu na dvore. Nie každý však môže mať zviera doma – či už pre nedostatok priestoru, peňazí alebo času sa mu venovať. Niektorí ľudia to však zistia, až keď už majú zvieratko doma, a, bohužiaľ, sa tak často stáva, že tieto zvieratá skončia v útulku. 
Útulok však nemá pravidelné príjmy, a tak sú tieto opustené zvieratá závislé od dobrej vôle a pomoci ľudí. Zvierat v útulku je však oveľa viac než zamestnancov, preto potrebujú aj pomoc dobrovoľníkov. 
Kde a ako sa “venčí”?
Keď som sa prisťahovala do Bratislavy, spočiatku mi v byte veľmi chýbal náš jazvečík, ktorý ako neodškriepiteľný člen rodiny a ohromná osobnosť zostal v rodinnom dome robiť spoločnosť mojej mame. Asi pred tromi rokmi som sa dopočula, že v Dúbravke máme psí útulok a že sa tam dá „požičať“ psík len na pár hodín na “venčenie”. 
Už dlhšie som chcela túto možnosť vyskúšať, ale nevedela som, kde konkrétne sa útulok nachádza, ako to tam chodí, v akom sú psy stave, či ich budem môcť zobrať aj na dlhšiu túru, či to nebude byrokratická tortúra a podobne. Nedávno som sa konečne odhodlala preskúmať to a odvtedy tam chodím vždy, keď to počasie a voľný čas dovolí, užívam si spoločnosť rôznych psíkov a oni sa tešia z prechádzok po lese. 
Útulok spadá pod organizáciu Sloboda zvierat a sídli na Poliankach na adrese Pod Brehmi 1/a. Pre tých, ktorí Dúbravku dobre nepoznajú a nemajú navigáciu – pri novom Kauflande odbočte smerom ku komínu, choďte až na koniec ulice a kúsok za budovou Gorenje odbočte doprava hore kopcom. Tam už vás privíta štekot asi stovky psov, ktorí sa tešia na každého „venčiara“. 
Preukaz na psíka
Vnútri na recepcii si naozaj veľmi rýchlo vybavíte preukaz na venčenie za jednorazový poplatok dve eurá, s ktorým si potom už len vyzdvihnete psíka s vôdzkou a pri jeho vrátení dostanete svoj preukaz naspäť. Venčiť je možné každý deň od 12:00 do 18:00 a spravidla čím skôr prídete, tým väčší výber máte, oneskorenci dostanú psíka, ktorý v ten deň ešte nebol vonku. 
Okrem štandardného venčenia je však možné si psíka zobrať domov aj na niekoľko dní na skúšku, prípadne na dočasnú opateru. Keď si vyberiete „toho pravého“, môžete si ho adoptovať natrvalo za stanovený poplatok.
Akého psa si požičať?
Psíci sú vo veľmi dobrom stave, vďaka dobrovoľníkom sú pravidelne venčení a kúpaní, takže deti sa k nim môžu bez obáv pritúliť a vyšantiť sa s nimi. 
Nájdete tu menších a aj veľké psiská, chlpáčov  či elegánov, psíkov vhodných na behanie, hravé štence, no aj starších na pokojné prechádzky. Niektoré psy boli v minulosti týrané a potrebujú ukázať, že nie každý človek je zlý.
Ako inak sa dá pomôcť?
Okrem venčenia a adopcie môžete pomôcť aj prácou, napríklad čistením kotercov, kúpaním psov, umývaním misiek a podobne alebo na pravidelných hromadných brigádach, ktoré sa organizujú zväčša raz mesačne v sobotu o jedenástej alebo podľa potreby útulku a počasia. 
Informácie o brigádach nájdete na stránke slobodazvierat.sk alebo na facebooku organizácie. Obyvatelia útulku  ocenia tiež finančné príspevky či vecné dary, ako sú granule, deky, uteráky, obojky, vôdzky a podobne
Odmenou vám bude neodolateľný psí „kukuč“, uháňajúci psíček s jazykom plápolajúcim popri papuľke, absolútna dôvera chlpáča, ktorého ste práve ochránili pred väčším štekajúcim psom, vďačný pohľad loptoša, ktorý celý od hliny spokojne oddychuje pri práve vyhrabanom polmetrovom kráteri a bezbrehá láska, ktorou vás psík zahrnie za trochu vašej pozornosti. A pre túto „odmenu“ sa to určite oplatí.
Júlia Poláčková  

Zber odpadu s obsahom škodlivín
Staré farby, pesticídy, odpadové rozpúšťadlá, lepidlá či elektroniku. To všetko môžu Dúbravčania priniesť 11. apríla na zber odpadu s obsahom škodlivín. Prebiehať bude od 10.30 do 12.30 pri požiarnej zbrojnici v starej Dúbravke na Žatevnej, kde budú pracovníci firmy Arguss preberať odpad od obyvateľov. Každý môže priniesť 5 kíl.
Rozpúšťadlá, oleje, pesticídy, farby, lepidlá a podobne musia byť uzavreté v pevných obaloch.
Čo možno ešte priniesť: batérie a akumulátory, žiarivky a iný odpad obsahujúci ortuť, vyradené zariadenia obsahujúce chlórfluorované uhľovodíky (chladničky, mrazničky a pod.), vyradené elektrické a elektronické zariadenia – elektrospotrebiče (počítače, televízory, monitory, žehličky, práčky, mixéry a pod.) 
Bezplatne odovzdať domový odpad s obsahom škodlivín je možné aj na stredisku spoločnosti Odvoz a likvidácia odpadu a.s., Stará Ivanská cesta 2, Bratislava,  v pondelok až sobotu od 8:00 – 18:00 h (okrem sviatkov).
Odpad od podnikateľov firma Arguss pri zbrojnici zbierať nebude, v prípade záujmu sa majú obrátiť na číslo 02/555 65 632.

Zber starých elektrických spotrebičov
V sobotu 18. apríla 2015 odvezie Mestská časť bezplatne obyvateľom Dúbravky nepotrebné elektrospotrebiče na ekologickú recykláciu.
Ako na to?
● Najneskôr do 15. apríla kontaktujte Miestny úrad Dúbravka (počas úradných hodín na tel.: 02/6010 1154 alebo 02/6010 1153, nonstop mailom: uhliarikova@dubravka.sk alebo skacanova@dubravka.sk. 
● nahláste tieto údaje: druh a počet spotrebičov určených na odvoz, meno, priezvisko, telefonický kontakt a presnú adresu, z ktorej potrebujete spotrebiče odviezť.
● V deň zberu 18. apríla 2015 do 8.00 hod. vyložte elektroodpad do vchodu bytového domu, resp. za bránu rodinného domu. Nevykladajte 
ich na ulicu alebo k ceste bytového domu, aby ho neodviezli nelegálni zberači. 
Aby sme v prebehu dňa stihli odviezť staré spotrebiče zo všetkých nahlásených adries, elektroodpad nevynášame z bytov, pivníc či povál. Ak sa nám nepodarí od vás prevziať nahlásený odpad do 14.00, kontaktujte v priebehu pol hodiny linku zberu: 0911 250 211.

Agátovú zmení výstavba, pribudne cyklotrasa aj MHD
Pri obchodnom centre Dubrawa plánuje firma W Residence 222 nových bytov
„Nestáva sa, že obyvatelia z okolia plánovanej výstavby nám hovoria, prosím, už začnite stavať.“ Týmito slovami uviedla nový developerský zámer firmy W Residence jeho architektka Monika Šutá. Osem bytových domov chcú stavať na svojich pozemkoch na Hrubej lúke medzi nákupným centrom Dubrawa a Agátovou ulicou. Od mestskej časti Bratislava Dúbravka potrebujú predať alebo prenajať pozemky s rozlohou 64 metrov štvorcových, aby nové domy cestou napojili na Agátovú ulicu.
O týchto pozemkoch rokovali dúbravskí poslanci už na poslednom zastupiteľstve vo februári. Niekoľkí však mali pripomienky. „Chcelo by to prezentáciu zámeru, lebo keď im odobríme pozemky, stavať sa bude,“ namietal Peter Hanulík (Smer). 
Prednosta Rastislav Bagar ako predkladateľ materiálu ho nakoniec z rokovania stiahol s tým, že vedenie mestskej časti zorganizuje pre poslancov predstavenie zámeru. Napriek pripomienkam však napríklad poslanec Hanulík na prezentáciu neprišiel.
Bez chodníkov 
Fázy výstavby ôsmich bytových domov, možné napojenie cyklotrasy, objekt pre deti či na voľný čas predstavoval developer poslancom a vedeniu mestskej časti vo štvrtok 12. marca. Poslancov, ktorí prišli, zaujímalo napríklad financovanie a istota, že developer stavbu dokončí.
Pozemok, kde sa má stavať, totiž susedí s nedotiahnutým projektom firmy B.O.S. Slovakia, ktorá skončila s finančnými problémami. Obyvateľom ich nových bytoviek dodnes chýbajú chodníky k zastávkam, parkovacie miesta, skultivovanie územia po výstavbe či ihrisko pre deti. 
Práve skultivovanie prázdnych pozemkov pri obchodnom centre Dubrawa sľubuje W Residence. Oproti centru Dubrawa už prebieha výstavba ďalších bytov od firmy YIT.
W Residence plánuje v ôsmich domoch na území s veľkosťou 1,2 hektára 222 bytov, pričom domy chce stavať postupne vo fázach počas niekoľkých rokov. „V prvej fáze chceme dva či tri objekty,“ vraví Miroslav Welter, konateľ W Residence. „Nie je trh na to, aby sme prišli so všetkými bytmi naraz. Nepôjdeme do rizika výstavby väčšieho množstva bytov.“
Kauza Retro snáď nebude
Tak to urobili podľa Weltera napríklad pri polyfunkčnom objekte Retro, ktorý stavali v bratislavskom Ružinove. Byty podľa Weltera predali napriek kríze. Výstavbu však sprevádzali masové protesty pri dodatočnom navyšovaní Retra až na 25 podlaží. 
Poslanci preto chceli od developera uistenie, že podobné dodatočné navyšovanie v Dúbravke na Hrubej lúke nehrozí. Welter to prisľúbil.
Projekt na Hrubej lúke je dnes vo fáze územného rozhodnutia, musí rešpektovať aj v územnom pláne navrhovanú cyklotrasu, ktorá má viesť územím. V budúcnosti by mal Agátovou premávať aj autobus MHD. Začiatok stavby odhaduje developer na jeseň či zimu tohto roku.
O pozemkoch pre napojenie cesty k novej výstavbe by mali dúbravskí poslanci rokovať v apríli.
Lucia Marcinátová

Na slovíčko so starostom
Nie na úrade v kancelárii, ale na čaji medzi ľuďmi. Starosta Dúbravky Martin Zaťovič začne od apríla organizovať pravidelné každomesačné stretnutia s obyvateľmi mestskej časti. Keďže má ísť o neformálne debaty, nápady i možné kritiky, budú stretnutia pod názvom Na slovíčko so starostom prebiehať po dúbravských kaviarňach a reštauráciách pri čaji či minerálke.
Na stretnutia bude starosta pozývať aj miestnych poslancov, ktorí sa v prípade záujmu budú môcť zúčastniť a pridať sa k debate.
Prvé posedenie bude 9. apríla o 17.00, pokračovať sa má začiatkom mája a júna, ďalšie stretnutia budú pokračovať v septembri. 
Najbližšie stretnutia so starostom:
9.4.2015 Daniel's pub & restaurant, Kpt. Rašu
6.5.2015 AB restaurant, M.Sch. Trnavského
4.6.2015 Dúbravská piváreň, Gallayova

Rodinné centrum Macko PROGRAM NA APRÍL

Herňa pre verejnosť je otvorená každý pondelok a štvrtok od 9.30 do 11.30 hod., PROGRAM V HERNI SA ZAČÍNA VŽDY O 10.00 HOD. Piatky sú venované špeciálnym diskusným skupinám pre rodičov s deťmi, tiež od 9.30 – 11.30 hod.
2. 4.-7. 4. Veľkonočné prázdniny (RC Macko je počas jarných zatvorené.  9. 4. Znakovanie s bábätkami alebo ako dieťaťu porozumieť bez slov (Kurz/prednáška so Saškou Somorovskou od 10.00 – 12.00 hod.)  9. 4. Herňa (Tešíme sa na Vás a Vaše detičky v našej herni.)  10.4. Kontaktné rodičovstvo (Diskusná skupina. Príďte sa niečo nové dozvedieť a podeliť sa so svojimi postrehmi a skúsenosťami pri výchove detí s psychologičkou a mamou Miškou Vargovou. 12. 4. Masáže (Masáž trvá cca 25 min., masáže budú, ak sa prihlási aspoň 6 mamičiek, prebiehajú v čase od 8:30 do 13:00 h. Bližšie informácie a objednávanie u Katky na čisle tel: 0905 664 650 alebo    e-mailom masaze@mcmacko.sk), 13. 4. Monte dielničky – šikovné ručičky (Veselé tvorivé doobedie s Ivkou. Pustíme sa do jarnej tematiky)
16.4. Herňa,  16.4. MONTEssori po domácky (Opäť Vás pozývame do našej Monte herničky v čase od 9.30 - 11.30 hod. Treba sa vopred prihlásiť.), 17.4. Podporná skupina dojčenia (Pravidelná podporná skupina dojčenia, príďte medzi nás porozprávať sa o aktuálnych témach so Saškou Somorovskou.), 20. 4. Herňa (Tešíme sa na Vás a Vaše detičky v našej herni.), 23. 4. Deň Zeme v záhrade (Veselé doobedie v našej záhrade venované sviatku našej Zeme. Divadielko Dorotky a Pipa zamerané na ochranu životného prostredia, tvorivé dielničky a zasaď svoju skalničku do našej novej skalky.  Akcia sa koná len za priaznivého počasia.), 24. 4. Diskusná skupina BKM (Pravidelná diskusná skupina venovaná bezplienkovej komunikačnej metóde.), 26. 4. Masáže (Masáž trvá cca 25 min., masáže budú, ak sa prihlási aspoň 6 mamičiek, prebiehajú v čase od 8:30 do 13:00 h. Bližšie informácie a objednávanie u Katky na čisle tel: 0905 664 650 alebo e-mailom: masaze@mcmacko.sk, 27.4. Herňa,  30.4. Herňa,  30. 4. Zakázané vzdelávanie (Premietanie filmu o rôznych spôsoboch vzdelávania v dnešných časoch. Začíname o 17.00 hod.),  1.5. Baby Klub (Herňa s Danicou určená pre najmenšie detičky od 0 - 12 mesiacov a hlavne pre ich maminky.) 
Aj v apríli sa tešíme na pravidelné stretnutia s Martou Babincovou určené nielen pre tehuľky - Tehuľkovské kruhy každý pondelok od 18.30 – 19.30 hod. 
Mnoho ďalších aktivít a aktivitiek pre detičky i mamičky nájdete na http://www.mcmacko.sk/web/kurzy/
Aktuálne zmeny v programe a podrobnejšie informácie nájdete na našej webstránke www.mcmacko.sk a Facebook stránke pod profilom „Rodinné centrum Macko“. Program zabezpečujeme dobrovoľnícky a aj nás môžu stretnúť nepredvídateľné udalosti.
Ďakujeme za porozumenie.

Aj dúbravskí poslanci chcú jasle a viac miest v materských školách
Doprava, parkovanie, zeleň, škôlky či neregulovaná výstavba. To všetko sú podľa nových poslancov hlavné problémy mestskej časti. Kto je poslancom vo vašom volebnom obvode a čo by chcel urobiť? Kto chce riešiť parkovanie a kto stav zelene? Predstavovanie našich poslancov pokračuje, dnes opäť jeden poslanec z každého volebného obvodu, spravodlivo podľa abecedy.

Položili sme im rovnaké otázky:
● Ste novým poslancom v mestskej časti, alebo odkedy pôsobíte v komunálnej politike?
● Prečo ste kandidovali do zastupiteľstva?
● Ste poslancom, no čo robíte mimo politiky, čo vás živí a čo baví?
● Aké sú podľa vás tri najväčšie problémy Dúbravky?
● Aké miesto v Dúbravke máte rád (vyberte dve) a prečo?
● Čo by ste chceli v Dúbravke zmeniť, zlepšiť a ako to chcete urobiť?

1. volebný obvod  
Juraj Horan (SDKÚ)
V komunálnej politike som nováčik, bola to moja prvá kandidatúra za poslanca do zastupiteľstva.
Do zastupiteľstva som kandidoval preto, lebo som bol nespokojný so stavom spravovania vecí v  Dúbravke, nevidel som snahu zo strany vedenia mestskej časti o dialóg.
Pracujem vo finančnom sektore, konkrétne som zamestnancom komerčnej poisťovne. Nájdem si čas aj na koníčky - lyžovanie, turistika, a hlavne spoznávanie nových krajín - cestovanie. Veľa čítam, najmä historiografiu.
Tri problémy? Prvým sú ranné zápchy, ale celkovo doprava a parkovanie.  Potom zeleň. Dúbravka má veľa zelených plôch, no stromy majú cez 40 rokov a nie sú ošetrované tak, ako by mali byť.  A do tretice sú to miesta v materských školách, ak chceme, aby sa Dúbravka omladila, musíme vytvoriť podmienky pre mladé rodiny.
Mám rád Tavaríkovú osadu, ako chlapci zo ZŠ Sokolíkova sme sa tam hrávali, sánkovali, jednoducho krásne časy mladosti, preto sa tam rád vraciam.
Sú to tiež výlety na Devínsku Kobylu, škoda, že areál po armáde vyzerá tak, ako vyzerá, za  tento stav nesie zodpovednosť ministerstvo obrany, všetky snahy štátu dať základňu do majetku obce v tomto stave by bol pre Dúbravku „čierny Peter“.
Vybral som tieto problémy. Chcel by som zmenu parkovacej politiky, vyhradené miesta pre občanov by mali byt od 15.00-8.00 hod, tak, ako je to v Karlovke, aby sa cez deň neblokovali miesta pre ostatných občanov, a tiež regulácia parkovacích miest. Najmä dôsledná kontrola úhrady parkovania a vozidiel, ktoré tam parkujú.
Zlepšiť starostlivosť o zelené plochy s dôrazom na stromy, ktoré musia byť ošetrované a orezávané odborne. Nuž a oprava Hanulovej ulice, po zrušení otočiska pri Todose je to veľmi frekventovaná ulica.

2. volebný obvod
Alexej Dobroľubov (NOVA)
Dané volebné obdobie je pre mňa ako poslanca mestskej časti Dúbravka premiéra.
V Dúbravke žijem od narodenia, takže mám k svojej rodnej obci vytvorený citový vzťah, ktorý ma viedol k tomu, aby som sa snažil svoje komunálne okolie zlepšiť a kandidatúru za poslanca som pokladal za najlepšiu platformu k tomu, ako to dosiahnuť. 
Som konzultant pre volebné kampane, venujem sa politickému marketingu profesijne a zároveň som v poslednom ročníku Fakulty managementu Univerzity Komenského.
K problémom radím nedostatočné dopravné napojenie Dúbravky na mesto. Z urbanistickéhoho hľadiska mi chýba v Dúbravke prirodzené centrum obce so všetkými náležitosťami, ktoré k tomu patria. Nízky počet jasieľ a škôlok, ktoré podľa mňa patria do základnej občianskej vybavenosti.
Villa Rustica pre históriu a svoju Ulicu Karola Adlera s okolím, keďže som tam prežil svoje detstvo. 
Chcel by som zlepšiť nakladanie s finančnými prostriedkami Dúbravky, ktoré sa už deje od zmeny starostu, ale zároveň v tom pokračovať. Aby sme nezaspali, nakoľko sú to finančné prostriedky nás, všetkých občanov, ktoré má mestská časť na to, aby čo najlepšie zabezpečila rozvoj a chod Dúbravky. 
Chcem aktívne komunikovať s občanmi, aby sme ako poslanci vedeli, kde je nutné zasiahnuť k zlepšeniu situácie. Preto by som chcel vyzvať občanov, ak majú akýkoľvek podnet k Dúbravke, nech mi napíšu na moju osobnú mailovú adresu alexejdobrolubov@gmail.com

3. volebný obvod
Dušan Mikuláš (SaS)
bez politickej príslušnosti
Som poslancom už druhé volebné obdobie za sebou, teda v komunálnej politike pôsobím od roku 2010. Kandidoval som ako nestranník za stranu Sloboda a Solidarita, ktorá bola v širšej koalícii s ďalšími pravicovými stranami. V minulom volebnom období sa tejto koalícii a kandidátovi na starostu nepodarilo vyhrať voľby, takže ostatné volebné obdobie bolo značne napäté. Čo v súčasnosti už po zdrvujúcej výhre pravice nie je ten prípad. Výhra v ostatných voľbách do miestneho zastupiteľstva príjemne prekvapila a táto dôvera v našu koalíciu o to väčšmi zaväzuje všetkých jej členov k skutkom v prospech Dúbravky.
Dôvodov mojej kandidatúry je viac, som rodený Dúbravčan, mám našu mestskú časť rád a taktiež by som rád pre ňu aj niečo spravil. Je tu v súčasnosti mnoho vecí, ktoré je nutné riešiť, no ide zväčša o problémy z minulých období. Začať možno mojou srdcovkou, teda riešením parkovacej politiky, potreby zveľadenia mestskej časti, aby z nej nebola iba takzvaná nocľaháreň, ako je tomu v prípade Dlhých dielov, potreba doriešenia hospodárenia v mestskej časti a na to nadväzujúce problémy spojené so školstvom. Ako som uviedol, problémov je mnoho a každý z poslancov má svoj agendu, svoje priority, ktoré chce v rámci možností teraz už aj s pomocou samotného miestneho úradu riešiť.
Okrem poslancovania v našej mestskej časti sa venujem činnosti advokáta a podnikaniu prostredníctvom svojej s.r.o. Je nutné však vysvetliť aj to, že výkon funkcie poslanca mestskej časti nie je spojený so žiadnym horibilným príjmom, ide skôr o menší prívyrobok popri bežných príjmoch. Takže táto funkcia nie je ani zďaleka o príjmoch, ale o poslaní pomôcť svojmu okoliu. Na otázku, čo ma baví, môžem uviesť viacero voľnočasových aktivít, ide najmä o šport (bicyklovanie, posilňovňa), kino, výlety a podobne.
Problémov je viac než tri, každý Dúbravčan vidí tie problémy, ktoré mu bijú najviac do očí. Pre mňa je to zlá dopravná situácia vrátane statickej dopravy, kde už dlhodobo chýbajú parkovacie miesta, nerieši sa jazda a parkovanie vozidiel na chodníkoch. 
Ďalej je to verejný poriadok, ktorý si už akútne vyžaduje na niektorých miestach zavedenie buď kamerového systému, alebo je nutné riešiť časté hliadkovanie mestskej polície. Sú to najmä niektoré exponované miesta pri ubytovni Fortuna, bufety, kde sa podáva alkohol, krčmy a podobne.
Tretím z najviac podceňovaných problémov pre mňa je školstvo, počnúc jasličkami, škôlkami a základnými školami. Tu sú problémy vo forme chýbajúcich financií a v minulosti nekoordinovaného nakladania s jednotlivými priestormi, kde sa tieto, najmä škôlky, nachádzajú. Mestskej časti taktiež chýbajú veľmi jasličky, ktoré by prevádzkovala mestská časť. Mnohí z rodičov si nemôžu dovoliť zostať tri roky doma alebo dať svoje deti do súkromných jaslí, preto by som rád v priebehu tohto volebného obdobia presadil otvorenie takýchto jaslí popri existujúcej škôlke.
V Dúbravke mám asi najradšej starú Dúbravku a lesy, kde sa dá najlepšie zabehať, nie je tam taká premávka a v lese je pokoj a priestor na prechádzku alebo jazdu na bicykli s krásnym výhľadom. No a ďalším miesto je jedna tichá a útulná cukráreň na Saratovskej ulici, kam občas zablúdim s priateľkou a zamlsáme si.
Dúbravka potrebuje zmenu všeobecne, nemožno však očakávať, že k nej dôjde šibnutím čarovného prútika. V prvom rade bude nutné reorganizovať celý úrad, jeho fungovanie a prístup zamestnancov, ktorý bol doposiaľ značne pasívny. Potom môže fungovať aj naša poslanecká práca, lebo bez spolupráce s úradom nedokážeme presadiť ani naše predvolebné ciele. 
Ako som uviedol, pre mňa je najzásadnejšie vytvoriť nové parkovacie miesta a zlepšiť tak aj priechodnosť niektorých ulíc, vykonať kontrolu existujúcich vyhradených parkovacích miest, opraviť komunikácie v našej správe, zabrániť jazdeniu na chodníkoch a podobne. Potom je to aj poriadok na uliciach, teda umiestnenie odpadkových košov, odstránenie prebytočnej reklamy. Ďalej je to už spomínané dlhodobo finančne priškrtené školstvo. Všetky tieto problémy je možné riešiť iba v úzkej spolupráci s úradníkmi z miestneho úradu, s kolegami, s občanmi, najmä na komisiách, a, samozrejme, aj s naším starostom.

4. volebný obvod 
Peter Illý (NOVA)
Kandidoval som prvýkrát a bol som zvolený za poslanca miestneho zastupiteľstva, čo považujem za veľký záväzok.
Spravovanie vecí verejných mi nie je ľahostajné, a preto keď mi bolo umožnené kandidovať  za poslanca  na kandidátke širokej stredopravej koalície, ponuku  som po istej úvahe prijal.   
 Vyštudoval som odbor ekonomika a riadenie strojárskej výroby na SVŠT  a neskôr právo na právnickej fakulte. V súčasnosti pracujem v advokátskej kancelárii. Vo voľnom čase sa venujem hlavne rodine a taktiež rád športujem. V lete preferujem cykloturistiku a  tenis, v zime sa venujem plávaniu  v ľadovej vode a  rád lyžujem. 
Problémových vecí v Dúbravke je viac, ale keďže mám školopovinné deti, viem, aký bol problém umiestniť deti v predškolskom zariadení. Je potrebné zabezpečiť dostatok voľných miest v materských školách. Ďalší veľký problém Dúbravky je doprava a parkovanie a po tretie z pohľadu rozvoja Dúbravky vidím ako problém nekoordinovanú výstavbu bytových domov z dôvodu chýbajúceho spracovania územného plánu rozvojových zón, ktoré je potrebné urýchlene vypracovať. 
Na Dúbravke sa mi páči jej spätosť  s okolitou prírodou, jej obklopenosť kopcami Malých Karpát s možnosťou turistiky. Osobité čaro má pre mňa stará Dúbravka, ktorá je vklinená medzi kopce spolu so svojou dominantou, kostolom  svätého Kozmu a Damiána, ale  i z nostalgie, pretože manželka tu trávila v detstve prázdniny u starých rodičov.
Keďže som novým poslancom, musím sa v problematike troška zorientovať. V rámci komisií zastupiteľstva chcem iniciovať a presadiť vyhotovenie územného plánu   rozvojových zón Dúbravky s jasným určením, čo a kde je možné postaviť. Hľadať možnosti, ako  zabezpečiť  dostatok miest v predškolských zariadeniach  buď zvýšením kapacít v už fungujúcich škôlkach, respektíve sprevádzkovaním niektorej z uzavretých materských škôl. Hľadať možnosti bezpečného cyklistického prepojenia Dúbravky s cyklotrasami pri rieke Morave s napojením na Rakúsko, respektíve s existujúcimi cyklotrasami na Železnej studničke. 
Lucia Marcinátová

Právnici poradia Dúbravčanom bezplatne
V prvom čísle sme radili, ako zapísať dieťa do materskej školy, dnes sa pozrieme na tému, o ktorej ste v Dúbravke asi ešte nepočuli. Miestny úrad otvorí v apríli bezplatnú právnu poradňu.
Zadarmo a pre všetkých. Taký je cieľ novej bezplatnej právnej poradne pre Dúbravčanov.  Fungovať bude už od 8. apríla, vždy raz do týždňa v budove miestneho úradu na Žatevnej 2. Mestská časť sa pri zriaďovaní inšpirovala podobnými službami, ktoré sú úspešné v bratislavskej Petržalke, Novom i Starom Meste.
Na podrobnosti ohľadom projektu sme sa opýtali Jozefa Kraloviča, ktorý je poverený vedením organizačného oddelenia miestneho úradu.

Každú stredu
Exekúcie, dedičské konanie, rodinné, pracovno-právne, vlastnícke či majetkové vzťahy. Práve otázky a problémy v týchto oblastiach by mala riešiť bezplatná právna poradňa.  Zadarmo je pre všetkých Dúbravčanov, ktorí tu majú trvalý pobyt. 
„Služby právnej poradne budú poskytované formou osobných konzultácií s právnikmi.  Cieľom poradne je okrem iného aj zvyšovanie právnej ochrany a istoty  najviac ohrozených skupín obyvateľstva, ako sú seniori, mladé rodiny, ľudia s nízkymi príjmami a podobne,“ približuje zámer Jozef Kralovič. 
V dúbravskej poradni budú každú stredu od 14. do 17. hodiny sedieť renomovaní právnici. V prípade veľkého záujmu obyvateľov sa hodiny poradne podľa Kraloviča rozšíria.
Poradňa sa nemá týkať trestného práva a ani zastupovania občanov pred súdmi a inými štátnymi inštitúciami.

Objasniť situáciu a postup
Právne rady bude zadarmo poskytovať JUDr. Anna Ščepková, členka komisie legislatívno-právnej, mandátovej a hospodárenia s majetkom a poslanec JUDr. Dušan Mikuláš, podpredseda komisie legislatívno-právnej, mandátovej a hospodárenia s majetkom a JUDr. Katarína Bystrická.
Poslanec Mikuláš hovorí, že za ním ľudia chodili s právnymi záležitosťami aj počas poslaneckých dní, ktoré fungujú v Dúbravke už dlhšie. „Tieto poslanecké dni nie sú však iba o tom, a preto z iniciatívy pracovníkov miestneho úradu došlo za nášho prispenia k vytvoreniu tejto poradne. Ľudia zväčša riešia záležitosti týkajúce sa majetkových vzťahov, teda je to okruh občianskeho práva, rodinného práva, práva sociálneho zabezpečenia, možno aj nejaké exekučné veci a podobne.“
Problémy ľudí sú podľa Mikuláša rôznorodé, často potrebujú vraj iba vysvetliť situáciu a ich možnosti postupu. 
„V minulosti sa na mňa ako poslanca napríklad obrátila jedna pani, ktorá trvalo a dlhodobo žije na Slovensku, no je občiankou Ruskej federácie,“ hovorí Mikuláš. „Problém vznikol, keď jej ukradli doklady pri návšteve cintorína a nové jej vydali s inou formuláciou ruského priezviska, na čo jej odmietli na pošte vydávať už aj tak veľmi nízky dôchodok. Túto vec sme riešili najprv bežnou návštevou poriadne vyťaženej cudzineckej polície v Petržalke, neskôr sťažnosťou na postup príslušníkov policajného zboru, čo nakoniec viedlo k bezplatnému vydaniu nového preukazu, čo najmä túto milú starú pani veľmi potešilo, za čo mi na Mikuláša priniesla mikulášsky balíček.“
Mikuláš hovorí, že poradňu budú robiť s kolegyňou v rámci voľného času. Ponuku radiť vraj prijal preto, lebo to považuje za dobrý nápad.
 
Seniori aj živnostníci
„Podobný projekt úspešne funguje už v troch bratislavských mestských častiach, a to v Novom Meste, Starom Meste a Petržalke. Praktické skúsenosti z  fungovania právnej poradne sme osobne konzultovali s miestnym úradom Bratislava – Nové Mesto,“ hovorí Kralovič. 
Právna poradňa tu funguje od jesene 2013, o poradenstvo je veľký záujem. Služby v Novom Meste využívajú seniori, sociálne odkázaní ľudia, ale aj podnikatelia a živnostníci.  Kralovič dodáva, že v rámci poradne je veľmi dôležitý aj jej psychologický aspekt. „Občania oceňujú, že im mestská časť pomáha riešiť ich problémy a  náročné životné situácie.“   

Neprehliadnite
Poradňa funguje od 8. apríla na prízemí budovy na Žatevnej 2, každý týždeň v stredu od 14.00 – 17.00. Rady od právnikov sú pre obyvateľov s trvalým pobytom v Dúbravke zadarmo – treba si so sebou priniesť občiansky preukaz na overenie adresy.

Oblasti právneho poradenstva:  exekúcie, rodinné vzťahy, dedičské konanie, pracovno-právne vzťahy, zmluvné vzťahy, otázky majetkovej povahy, problémy ochrany spotrebiteľa a podobne.

Aby sme sa v Dúbravke cítili lepšie
Sobota 18. apríla bude pracovná, Dúbravka chystá veľké upratovanie.
Nielen preto, že sa Deň zeme blíži, ale najmä preto, aby bola Dúbravka krajšia a čistejšia, pripravuje Mestská časť  Bratislava Dúbravka  v spolupráci s Dobrovoľným hasičským zborom, Zelenou hliadkou, Domom kultúry, JRK Waste management (www.jrk.sk, ) a rôznymi dobrovoľníkmi veľké upratovanie. Na 18. apríla preto vyhlásili pracovnú sobotu.
Dobrovoľníci sa stretnú na viacerých miestach Dúbravky a budú likvidovať čierne skládky, čistiť zastávky MHD a upratovať verejné priestranstvá a medzibloky. Súčasťou „upratovacieho“ programu bude o 13.30 aj prednáška o možnostiach separovania  v Dome kultúry a po upratovaní je pripravené pred kultúrnym domom posilnenie v podobe gulášu a rôzne súťaže nielen pre deti. 
Kde sa bude čistiť a upratovať? 
Nejedlého (pri zdravotníckom centre), Agátová pri Fortune, Biliková  (pred budovou gymnázia), Park Pekníkova, pri  Rosničke (na zastávke pri Rosničke) 
Čistenie zastávok:
Žatevná (pri miestnom úrade), Damborského (pri Skleníku)
Ak sa podarí vybrané miesta upratať skôr, budeme pokračovať v zbieraní odpadkov po sídlisku. Náradie a pitný režim zabezpečíme, ale ak máte doma rukavice, hrable, špachtľu, pokojne si ich so sebou doneste.
V prípade nepriaznivého počasia sa akcia presúva o týždeň na sobotu 25. apríla o tom istom čase. 
Upratovanie sa začína o 9.30 na vybraných miestach, každá ruka je vítaná, špiny máme dosť!  Záujemcovia hláste sa na: Tomáš Husár 0908783866, miestny poslanec a zamestnanec úradu Štefan Maceják  0903545337 macejak@dubravka.sk.                          

Darujme krv so starostom
Mestská časť Bratislava Dúbravka v spolupráci Národnou transfúznou službou SR prvýkrát organizuje hromadný odber krvi. Pravidelní darcovia, no najmä tí, ktorí darcovstvo ešte neskúsili, nemusia chodiť z Dúbravky nikam ďaleko. Národná transfúzna služba príde priamo do Dúbravky. Krv bude možné darovať 20. apríla od 8.00 do 11.00 v KC Fontána na Ožvoldíkovej 12. Za každú kvapku ďakujeme.

Dúbravská literárna kaviareň pozýva
 na stretnutie so spisovateľskou dvojicou Ľubom Dobrovodom  a jeho dcérou Denisou
 v kaviarni AB Restaurant vo štvrtok 23. 4. 2015  o 17.30.
INZERCIA
● Ponúkam vizáž a základnú úpravu vlasov pre slečny a ženy na rôzne príležitosti. Tel.: 0944 127 456, mail: svecova.petra8@gmail.com
● Kúpim garsónku, 1- alebo 2-izbový byt. Tel.: 0905 809 984,
svecik@gmail.com
● Dúbravská televízia hľadá obchodného zástupcu. Tel.: 0903 425 237.

Texty vymýšľa v lese aj pri šoférovaní
Keď ide v civile po ulici, ľudia ju nepoznajú, keby si však obliekla svoj kostým škriatka, hneď by pri nej bolo tisíc detí. Inak to nebolo ani v Dúbravke. Detské divadelné predstavenie s pesničkami pod názvom Fíha tralala a rozprávková družina bolo rýchlo vypredané. Martina Jelenová, autorka a predstaviteľka škriatka Fíha,  prezrádza, že aj jej malá dcérka je „Fíhomaniak“.
Škriatok Fíha je doslova akási detská celebrita, svedčí o tom aj vypredané divadelné predstavenie v našom Dome kultúry Dúbravka. Kto je vlastne škriatok Fíha? 
Fíha je škriatok, ktorý býva v knihe. Chcela som pre deti vymyslieť kamaráta, s ktorým budú rásť, učiť sa a zabávať. Postavičku, ktorá bude nielen zabávať deti, ale aj pomáhať rodičom s výchovou.

Škriatka poznajú najmä malé deti a ich rodičia, stáva sa vám, že vás niekto spoznáva aj na ulici? 
Nie často. Párkrát som sa bez kostýmu pred predstavením prešla medzi divákmi, aby som videla, či majú zabezpečené čo najväčšie pohodlie. Detičky ma nespoznali, a tak som si mohla vychutnať tú atmosféru, to očakávanie v ich očkách.

Aké je to počuť, keď deti alebo i dospelí spievajú vaše pesničky? 
Je to krásny pocit, beriem to ako najväčšiu odmenu, keď vidím, že má moja tvorba zmysel a že ľudí teší.

Fíha učí deti prostredníctvom tanca a pesničiek spoznávať svet, čo ste sa pri ňom „naučili“ vy? 
Vyštudovala som herectvo a všetko, čo som sa na škole a v doterajšej hereckej praxi naučila, všetky moje vedomosti a skúsenosti vkladám do tejto postavičky. Snažím sa, aby bola milá, zábavná a priateľská. Vkladám do nej všetko, čo je vo mne, vytváram ju, nie ona mňa. Pri jej tvorení sa motivujem k pozitívnym skutkom, jej prostredníctvom sa snažím robiť dobré skutky. Navštevujem choré deti, snažím sa pomáhať ľuďom v núdzi.

Vlani sa vaše DVD Fíha tralala-Farebný svet dostalo medzi tri nominácie na cenu SOZA za  najúspešnejšie hudobno-audiovizuálne dielo, máte turné po Slovensku, predstavenia sa rýchlo vypredajú. Vystupujete sama, alebo aj s ďalšími umelcami, spolupracovníkmi? 
Vo svojom repertoári mám momentálne dve verzie programu. Hrám prevažne rozšírenú verziu Fíha tralala a rozprávková družina, v ktorej so mnou účinkujú aj ďalšie herečky, ale aby sa vystúpenie mohlo uskutočniť, je okolo mňa viac ľudí. Moja manažérka, zvukár, technik a ďalšie dve koordinátorky. Dokopy nás chodí minimálne osem.

Podľa čoho si vyberáte spolupracovníkov?
Mám okolo seba veľmi talentovaných a hlavne milých ľudí. Chcem, aby celá táto tvorba pôsobila na ľudí príjemne, a to sa dá podľa mňa docieliť len vtedy, keď aj tvorcovia vyžarujú ľudskosť. Všetci ľudia okolo Fíhy, či už sú to kameramani, skladatelia, herci, ilustrátori, naozaj všetci, robíme svoju prácu najlepšie, ako vieme, a ako nás naše možnosti pustia.

Ako dobíja škriatok, teda vy, energiu? 
Energiu mi dávajú detičky v hľadisku. Predstavenie je veľmi náročné fyzicky aj psychicky. Vyžaduje si veľmi dobrú kondíciu, ale aj maximálne sústredenie. Keď vidím tie rozžiarené detské očká, zabudnem na akúkoľvek únavu či chorobu. Ich úsmev je pre mňa to najviac, čo mi môžu dať.

Väčšinu textov piesní ste si písali sama, kde hľadáte inšpiráciu? 
Chodím po svete s otvorenými očami. Niektoré texty mi napadli na prechádzke v lese. Pesničku BUM BÁC, ktorá má už takmer 10 miliónov prehratí na Youtube, som vymyslela pri šoférovaní. Samozrejme, veľmi ma inšpirujú aj moje deti.

Máte malé deti, ako vnímajú, že majú mamu
škriatka?
Mám dve dcérky. Terezka má štyri a Eliška jeden rok. Terezka vníma Fíhu úplne normálne. Je na to zvyknutá, nie je to pre ňu nič výnimočné. Vie, že to je moja práca a vie aj, že keď vystúpenie skončím a povenujem sa iným detičkám, že potom som len jej mama. Je to veľmi rozumné dievčatko. Eliška je úplný Fíhomaniak. Veľmi sa jej páči najnovšie DVD Cvičíme od mala. Tvorila som ho pre najmenšie detičky, preto sa teším, že na to krásne reaguje.

Ako dlho funguje divadlo na kolesách a vy 
v divadle? Je toto Divadlo naozaj na kolesách a prečo? 
Tento rok oslavujeme už 11 rokov našej existencie. Na kolesách sme stále, pretože za diváčikmi cestujeme, tak sa môžu z našich vystúpení tešiť v rôznych kútoch Slovenska.
Lucia Marcinátová

Fotíme sedem divov Dúbravky
V Dúbravke síce nemáme pyramídy a ani visuté záhrady, ale každodenné divy a zázraky tu určite nájdeme. Nielen bývalú poštu, v ktorej zatiaľ nestraší, zato straší v centre mestskej časti jej pozostatok, no pri prechádzkach natrafíme aj na svojráznu dúbravskú zoo či bunkre ešte z prvej svetovej vojny, stretávame zaujímavých ľudí a vidíme pekné i menej pekné stavby. Okrem toho chodíme do školy, do obchodu, na klavír či basketbal. Nuž a všetci žijeme v kruhu širšej či užšej rodiny...
Dúbravské noviny v spolupráci s firmou Zoner, s.r.o. preto vyhlasujú fotosúťaž s názvom 7 divov Dúbravky. Ak uvidíte alebo poznáte niečo zaujímavé, pútavé, zvláštne či jednoducho „divné“, odfoťte to a fotku s krátkym vysvetlením pošlite na adresu: tlacove@dubravka.sk. 
Do predmetu dajte 7 divov Dúbravky. 
Vaše fototipy a fotovtipy budeme zbierať do konca mája a počas júna z nich potom zostavíme 7 divov Dúbravky. Tri „najdivnejšie“, ktoré zvolia obyvatelia na webe, odmeníme krásnymi knižkami o fotografii z vydavateľstva Zoner Press.  
Súťažiť budeme v troch tematických okruhoch, do ktorých sa však zmestí všetko, čo nejako súvisí s Dúbravkou a je zaujímavé či vtipné. 
1) Div ľudský
(človek, osobnosť alebo dielo človeka v Dúbravke); 
2) Div prírodný
(zvieratá alebo čo príroda vyčarovala v našej Dúbravke);
3) Môj div dúbravský
(môj osobitý div, môj nápad v našej mestskej časti).
PROPOZÍCIE SÚŤAŽE
Fotosúťaže 7 divov Dúbravky sa môže zúčastniť každý žiak alebo študent základnej či strednej školy, ale môžu do nej prispieť aj dospelí. 
• Súťažná fotografia musí byť dielom autora, ktorý ju do súťaže prihlásil. Autor súťaží s digitálnou alebo klasickou fotografiou.
• Dielo musí tematicky aspoň vzdialene súhlasiť so zadanými okruhmi. Každý autor môže do súťaže poslať maximálne 4 súťažné fotografie.
• Fotografia môže byť čiernobiela alebo farebná, klasická (formát 30 x 40 cm a jeho odvodeniny pri zachovaní rozmeru dlhšej strany) alebo digitálna (s rozlíšením minimálne 2000 x 1500).
• Na rube každej fotografie (alebo v sprievodnom texte) musí byť uvedené meno, priezvisko, adresa, škola a vek autora, e -mail, príp. telefonický kontakt, názov fotografie a rok jej vzniku.
• Do súťaže je zakázané posielať fotografie, ktoré sú v rozpore so zákonmi SR a dobrými mravmi. Organizátor si vyhradzuje právo autora diskvalifikovať.
• Súťažiaci vyhlasuje, že má súhlas na použitie fotografií od osôb zachytených na fotografiách. Súťažiaci vyhlasuje, že si nie je vedomý toho, že by akákoľvek tretia osoba jeho práva k fotografii spochybňovala, alebo bránila ich zverejneniu.
• Súťažiaci poskytuje organizátorovi nevýhradné právo na použitie fotografií na propagáciu súťaže a propagáciu jej organizátora. Súťažiaci súhlasí s publikovaním súťažných fotografií bez nároku na honorár. Právo na použitie súťažných fotografií sa poskytuje bez časového obmedzenia.
Poslaním fotografie do súťaže autor súhlasí so všetkými podmienkami fotografickej súťaže. Všetky fotografie vybrané do užšieho výberu budú prezentované verejnosti formou výstavy (príp. kalendára alebo inej publikácie) organizátora.
Porota vyhodnotí súťažné fotografie a určí umiestnenia fotografií (1., 2. a 3. miesto v každej kategórii), ktorých autori budú odmenení vecnými cenami. Zároveň vyberie fotografie na výstavu. Porota sa môže rozhodnúť niektorú z cien neudeliť alebo udeliť viac cien.
(Redakcia DN)

O mori, ktoré obmývalo ostrov Devínska Kobyla, ale aj jeho čudesných zvieracích obyvateľoch
V prvej časti rozprávania o  geologickej histórii Dúbravky sme vysvetlili, že Malé Karpaty sa nekončia v údolí Dunaja a priblížili sme hmlistý príbeh najstarších geologických vrstiev na Devínskej Kobyle. Dnes sa prenesieme do obdobia druhohôr, keď Dúbravku desiatky miliónov rokov zalievalo more, ale aj pod ním prebiehala búrlivá geologická činnosť.

“Prakarpaty”
Na konci prvohôr odznelo hercýnske vrásnenie, mohutné pohorie "Prakarpát" sa zmenilo na ploché pahorky a bohatý život na Zemi takmer zanikol. Na rozhraní permu (posledného obdobia prvohôr) a triasu (prvého obdobia druhohôr) postihlo celú planétu najväčšie vymieranie života v jej histórii. Zmizlo takmer 90% druhov všetkých organizmov, celá planéta sa ponorila do hustého oparu sopečných plynov, prachu a kyslých dažďov a  zavládlo obdobie suchej, púštnej klímy. Aj pri Bratislave sa uložili sopečné tufy a vyliali menšie lávové prúdy. Horniny z tohto obdobia síce na Devínskej Kobyle nenájdeme, ale vyskytujú sa v okolí Hainburgu. 
Ploché územie pokrývali sezónne jazerá a občasné rieky donášali hrubý štrk alebo jemný biely či žltkastý kremenný piesok zo vzdialenejších hôr. Obrovská pevnina, ktorá vznikla po zrážke Laurussie a Gondwany a nazývala sa Pangea, začala sa začiatkom druhohôr rozpadať. "Dúbravka" sa vtedy nachádzala kdesi v zemepisnej šírke dnešných letovísk pri Červenom mori alebo Bahamských ostrovov východne od Floridy. Do brázdy medzi roztvárajúcim sa superkontinentom Pangea sa tlačilo more.  Občasné rieky ústili už do plytkého mora a ukladali v ňom vrstvy pevných zlepencov a pieskovcov. Najmä pieskovce sú v našom príbehu zaujímavé. 
Časom kremenné zrná prekryštalizovali na tvrdý a pevný kremenec a práve ten vytvára najvyšší bod Devínskej Kobyly (514 m). V podobe pruhu potom kremence zostupujú smerom k bývalému Technickému sklu a formujú krásne skalné útvary - Psie skaly a Kremencové okno nad severovýchodným úpätím Devínskej Kobyly. 
Teplé more
V ďalších obdobiach druhohôr (v triase, jure a spodnej kriede), počas vyše 150 miliónov rokov sa v mori nad Dúbravkou usadzovali hrubé vrstvy vápencov, dolomitov a vápnitých slieňovcov. More bolo po celý čas teplé. 
Spočiatku bolo plytké a striedavo sa usadzovali vápence a dolomity, v jure sa prehlbovalo a v kriede, keď sa na dne usadili vápnité sliene a kremité (rohovcové) vápence, malo hĺbku stovky metrov. Veľa skamenelín sa z tých čias nezachovalo, vek vrstiev však vieme určiť z drobných mikroskopických schránok morských organizmov. 
Veľké vrásnenie
Zhruba pred 80 - 70 miliónmi rokov sa situácia začala veľmi dramaticky meniť.  Začínalo sa druhé veľké vrásnenie - alpínske, ktoré s prestávkami pokračuje dodnes. Na rozdiel od hercýnskeho však toto prebiehalo pod morskou hladinou a ak sa "druhé" Malé Karpaty vynorili nad hladinu, tak len na veľmi krátky čas. Alpínske vrásnenie v začiatkoch síce u nás nevytvorilo veľké pohoria, ale bolo rovnako dramatické ako to z mladších prvohôr. 
Vrstvy druhohorných usadených hornín sa stláčali, deformovali, preklápali a kopili na sebe.
Bratislavský príkrov
Akoby to nestačilo, vznikli aj príkrovy, ktoré v geologickej reči znamenajú presuny veľkých más hornín na vzdialenosť desiatok kilometrov. A tieto presuny spôsobili, že sa nad seba dostali vekom a pôvodom úplne rozdielne typy hornín. Preto na Devínskej Kobyle máme zložitú stavbu, detektívku pre geológov. Silne zvrásnené, polámané a podrvené sú nielen vápence a dolomity, ale aj staršie kryštalické bridlice a žuly. Z neďalekého okolia (dolina Prepadlé nad Borinkou) vieme, že staršie žuly dokonca ležia na oveľa mladších vápencoch. 
Tento príkrov dostal meno Bratislavský a leží na podložných borinských vápencoch a dolomitoch. Tlak presúvajúcich más hornín spôsobil aj slabú premenu vápencov v podloží. Preto sú napríklad druhohorné vápence v bývalej Štokeravskej vápenke prekryštalizované slabo, sú jemne laminované a pripomínajú jemnozrnný sivý pruhovaný mramor. Horniny z lomu Štokeravská vápenka a ďalších lomov na severnom a západnom úbočí Devínskej Kobyly dali kedysi základ výroby vápna v okolí Devínskej Novej Vsi.    
Striedanie záplav
Po odznení starších fáz alpínskeho vrásnenia na konci druhohôr sa v starších treťohorách oblasť Malých Karpát a Dúbravky stala na kratšie obdobie súšou. Potom však opäť nastala morská záplava. V južnej časti Malých Karpát z tohto obdobia nemáme priame geologické dôkazy, ale nachádzame ich v strednej a severnej časti pohoria. Usadeniny z tých čias (pravdepodobne zlepence, pieskovce a ílovce) dávno odniesla erózia povrchu, ktorá bola počas výzdvihu pohoria veľmi intenzívna. V mladších treťohorách, v neogéne, pred približne 23 - 11 miliónmi rokov, sa Malé Karpaty v podobe poloostrova nachádzali na okraji mora. Podnebie bolo teplé - takmer tropické, preto aj rastlinstvo a živočíšstvo bolo veľmi pestré. V odbornej literatúre je opísaných vyše 100 druhov stavovcov, ktorých kostrové fosílne zvyšky sa na tomto území našli. 
Kríženec koňa s leňochom
Devínsku Kobylu obývali aj nepárnokopytníky chalikotériá, dnes už vyhynuté (Chalicotherium grande LARTET). Podobali sa na kríženca koňa s leňochom, vážili okolo 800 kg a boli vysoké vyše dvoch metrov. Zvláštne, pazúrovito zahnuté kopýtka medzi súčasnými kopytníkmi nemajú obdobu. Pravdepodobne nimi vyhrabávali podzemné časti rastlín, alebo si priťahovali konáre s listami. V skrasovatených puklinách v oblasti lomu Štokeravská vápenka sa našli zvyšky najmenej 60 jedincov všetkých vekových kategórií, čo nemá vo svete zatiaľ obdobu. Medzi najvzácnejšie nálezy patria zvyšky primátov – opíc podobných dnešným gibonom. Kompletná lebka, izolované kosti a zuby druhu Pliopithecus vindobonensis ZAPFE et HÜRZELLER sú spolu s chalikotériami jedným z najvýznamnejších exponátov v sále treťohorných živočíchov vo viedenskom múzeu prírodnej histórie (NhM). Zvyšky pliopiteka pochádzajú z najmenej troch jedincov. Priamo nad Dúbravkou - v lokalite Dúbravská Hlavica - pole, sa našli aj kostrové zvyšky dvoch druhov nosorožcov: Aceratherium a Brachypotherium. Nálezy fosílnych zvyškov suchozemských a morských stavovcov v okolí Dúbravky a Devínskej Novej Vsi sú natoľko bohaté a významné, že by si zaslúžili osobitný príspevok. 
Vyše tristo druhov
V bádene až sarmate (názvy geologických období v mladších treťohorách) Devínsku Kobylu obmývalo subtropické more, opäť s mimoriadne bohatou morskou faunou a flórou, ktorá je zastúpená celkovo vyše 300 opísanými druhmi organizmov. Hladina mora vplyvom slabších horotvorných procesov kolísala, preto Devínska Kobyla bola striedavo poloostrovom, ostrovom, alebo aj takmer úplne zaliata morom. Jej svahy lemovali skalnaté a piesčité pláže. Asi pred 11 miliónmi rokov začalo more z okraja slovenských Karpát ustupovať a v panóne (pred 10 - 8 miliónmi rokov) ostali len vysladené jazerá. Z geologického hľadiska je pravdepodobné, že morská záplava sa zase pod úpätie Malých Karpát vráti. Či to bude o 3 alebo 5 miliónov rokov, však bližšie určiť nevieme. Z čias poslednej morskej záplavy ostali nad Dúbravkou hrubé vrstvy pieskov, vápnitých pieskovcov a piesčitých vápencov, ktoré nezriedka ukrývajú morské ulitníky, lastúrniky alebo klepietka krabov.    
Strategické miesto
V úvodných častiach nášho rozprávania sme sa zmienili o dvoch veľkých prelomových údoliach - Devínskej bráne a Lamačskej bráne, ktoré oddeľujú Malé Karpaty od Hainburských vrchov, resp. Devínsku Kobylu od masívu Kamzíka v samotných Malých Karpatoch. Tieto údolia vznikali koncom treťohôr a v štvrtohorách, keď sa Devínska Kobyla už podobala na dnešný masív. V zlomovo oslabených horninách si Dunaj prekliesnil cestu z predhoria Álp a aj  Lamačská brána sa stala významným dopravným koridorom zo Záhoria do rozľahlej Podunajskej nížiny. Najmä Devínska brána s mohutným tokom Dunaja bola predurčená na založenie dnešnej Bratislavy na strategicky výhodnom mieste stráženom Devínskym a Bratislavským hradom. Ale to už je iná história... 

RNDr. Ján Madarás PhD.

Dúbravka bola Zónou bez peňazí
Dom kultúry Dúbravka sa na Zónu bez peňazí osvedčil. O výmenu vecí bol záujem.
Príjemný pocit, keď niekto spokojný a s úsmevom na tvári odchádza s vecami, ktoré ste priniesli. Keď niekomu urobíte radosť a využije to, čo už nepotrebujete. Alebo aj keď medzi vecami nájdete niečo, čo ste už dlho hľadali, alebo čo poteší vás či vaše dieťa. To všetko sa dalo prežiť posledný februárový deň v Dome kultúry Dúbravka na Zóne bez peňazí, čiže pri výmene šatstva, kníh, hračiek, oblečenia a rôznych iných vecí. 
Nie je to bazár a ani zberňa starých nepotrebných vecí, ale akcia, kde môžete urobiť radosť sebe, no najmä druhým, opisuje podujatie Zuzana Mačurová, ktorá spolu s Manikom akciu organizuje. „Chceme, aby ľudia prišli a povymieňali si veci, ktoré sú ešte stále pekné a užitočné, ale sami ich nevyužívajú. Zároveň môžu podporiť ľudí, ktorí nemajú peniaze, aby si niečo podobné kúpili.“
Dúbravský dom kultúry testovali organizátori Zóny bez peňazí prvýkrát. Doteraz prebiehala v klube Batelier na Továrenskej. Mačurová hovorí, že miesto museli zmeniť pre veľký záujem ľudí. „Vyzerá, že to pomáha, keď je to vo väčších priestoroch.“
Ľudia majú podľa Mačurovej záujem prekvapivo najviac o bytové doplnky a detské veci. „V detskej sekcii s hračkami deti sedia a rovno si vyberajú.“ Medzi darovanými vecami sa objavil v minulosti už napríklad aj kvalitný elektrický klavír, alebo aj pre zberateľov vzácne kartičky s hokejistami.
Aby po Zóne bez peňazí našli využitie aj zvyšné veci, spolupracujú organizátori s viacerými nezis-
kovkami. „Niektoré chcú byť menované, niektoré nie, budeme však musieť hľadať aj ďalšie cesty a posúvať to aj do regiónov slabším rodinám.“
Zóna bez peňazí nie je jednorazovou aktivitou, prebieha už pravidelne, vlani v novembri sa do nej zapojilo na Slovensku asi 60 miest. Túto jeseň plánujú organizátori v Zóne po rôznych miestach Slovenska pokračovať. Záujem pridať sa prejavili už aj niektoré české mestá, ktorým sa myšlienka zapáčila.  
Lucia Marcinátová

S Mackom oslavovali všetky „jeho“ deti
Shrek pobehujúci po Fontáne, čarodejnica bez metly či oslávenec s plyšovými ušami. V Dúbravke bolo v sobotu 14. marca možné asi takmer všetko. V KC Fontána totiž oslavovalo Macko, rodinné centrum. 
Priestor sa „vyfarbil“, deti aj niektorí rodičia prišli v rozprávkových kostýmoch, na programe bolo divadielko, spev, tanec, hry či maľovanie na tvár, jednoducho poriadna detská zábava.
Mackovi, teda aj všetkým deťom, maminám a tatkom, ktoré rodinné centrum už trinásť rokov navštevujú, prišli zaželať veľa veľa dlhých rokov aj starosta Dúbravky Martin Zaťovič, vicestarosta Ľuboš Krajčír a poslanci T. Husár, J. Káčer, D. Mikuláš, a Z. Zaťovičová. Nechýbali, samozrejme, torta a darčeky.
Rodinné centrum Macko vzniklo v Dúbravke v roku 2002, dodnes funguje len vďaka mamičkám, ktoré ho prevádzkujú a organizujú pravidelný program dobrovoľne, bez nároku na akúkoľvek odmenu. Navštíviť ho možno v priestoroch na Sekurisovej. V apríli plánuje okrem svojho pravidelného programu aj tematické veľkonočné tvorenie.              
Dedičstvo predkov si chráni aj Dúbravka
„Som veľmi rád, že po Pezinku, Modre, Doľanoch, Dubovej a Šenkviciach prichádza výstava Nedajme zahynúť dedičstvu predkov aj k nám do Dúbravky. Jednak preto, lebo aj v dúbravskom chotári sa nachádza dosť pamiatok drobnej ľudovej architektúry, ale aj preto, že ide o župný projekt, ktorý mapuje danú tému na celom území Bratislavského samosprávneho kraja,“ povedal starosta Dúbravky na vernisáži výstavy 4. marca v dome kultúry.  Projekt vznikol na pôde Malokarpatskej knižnice v Pezinku a touto výstavou sa k nemu pridala aj naša mestská časť. 
Noví poslanci i starosta mali v programe oživenie kultúry v mestskej časti a jedným z výsledkov je aj táto výstava, ktorá trvala  do 15. marca.
Hlavným cieľom zaujímavého a možno povedať jedinečného projektu je vytvorenie digitálnej databázy objektov drobnej (sakrálnej i svetskej) ľudovej architektúry Bratislavského samosprávneho kraja (BSK). Pôvodný projekt Malokarpatskej knižnice v Pezinku finančne podporili Nadácia Orange, Zoner s.r.o. a Slovenská asociácia knižníc. Stránka je síce vo výstavbe, ale už ju možno navštíviť na adrese www.dedicstvopredkov.sk.        
 (elna)

Zasypalo ich, vykopali aj granát, chystajú múzeum
V dnešnej rubrike Poznáte? Spoznáte! sa vydáme do lesov, do minulosti aj pod zem. Pozrieme sa, ako funguje a čo robí dúbravské občianske združenie Bunkre. Vášeň pre vojenské obranné stavby nie je len zábavou, ale niekedy aj vedou, skúškou odvahy či poriadnou posilňovňou zároveň.
Keď ako malý chlapec objavoval a liezol do vojenských bunkrov v okolí Líščieho údolia, kde vyrastal, nikto by asi neuhádol, že mu táto vášeň ostane. Že dá dokopy ďalších fanatikov a nadšencov, ktorí voľný čas trávia plazením sa, odkopávaním zeminy či hľadaním. Prešli roky, a Peter, zakladateľ občianskeho združenia Bunkre, ktoré vzniklo v roku 2010 so sídlom v Dúbravke, z vášne urobil organizovaný projekt pre verejnosť. 

“Bunkristi”
Občianske združenie Bunkre, alebo bunkristi, ako ich ľudia v Dúbravke nazývajú, totiž bunkre nielen hľadajú, ale aj obnovujú a sprístupňujú verejnosti. Špeciálne prijímačky do združenia nie sú, dôležitý je vraj záujem. Aktívnych je dnes asi 30 členov, dokopy združenie spája asi 55 nadšencov, žien je asi 15 percent.
Ako jediní na Slovensku sa venujú kavernám, čiže vojenským bunkrom z prvej svetovej vojny. Tie nie sú len staršie a neznámejšie než tie z druhej svetovej, ktoré poznáme napríklad z Petržalky, ale sú iné, a to nielen svojím názvom – kaverna. A práve Dúbravka ich ukrýva hneď niekoľko, dokopy osem. 

V lesoch sa nájde všeličo
„Na konci Brižitskej ulice je malé parkovisko, odtiaľ vedie lesná cestička, ktorá sa rozdvojuje. Keď sa budeme držať vľavo, tak sa dostaneme na chodník, ktorý spája niekoľko dúbravských kaverien,“ opisuje Peter, predseda občianskeho združenia, cestu k dúbravským kavernám. 
„Po dvesto metroch prídeme ku kaverne číslo 1, hore v kopci, ktorá je od 80. rokov 20. storočia v pôvodnom stave. Mestská časť Dúbravka tu pre bezpečnosť pred rokmi uzavrela horné východové komíny, takzvané únikové východy. My sme nedávno zamrežovali aj vchod.“
Cieľom našej cesty je však takzvaná kaverna číslo 2, čiže vojenský úkryt, ktorý občianske združenie rekonštruovalo od konca roku 2012 a vlani aj sprístupnilo. Nájdeme ho, keď budeme chvíľu pokračovať po chodníčku pod prvou kavernou.
Počas odkopávania zasypaného bunkra z prvej svetovej vojny objavili „bunkristi“ všeličo. Niektoré nálezy sú priamo v obnovenej kaverne.
„Sú tu pôvodné viazacie drôty, ostnatý drôt, niekoľko nábojníc z prvej aj druhej svetovej vojny,“ opisuje Peter. „Objavili sme aj granát z druhej svetovej vojny, skončil u pyrotechnikov.“
Obnovenú kavernu sa dá pozrieť väčšinou každú sobotu od deviatej do štrnástej, prostredníctvom stránky www.bunkre.info alebo na kaverna@bunkre.info sa však dá naplánovať vstup aj v iné dni. Prehliadka je aj s výkladom, zabezpečuje ho člen združenia Lukáš Vladovič. Na exkurziu prišla už napríklad aj Britská medzinárodná škola, keď žiaci preberali prvú svetovú vojnu. Nedávno sa ohlásila i skupina zahraničných turistov, bežne sa v obnovenej kaverne zastavujú rodiny s deťmi.
„Málokto vie, že v Dúbravke je napríklad aj hangár spred druhej svetovej vojny, kde boli vetrone, že existovalo dúbravské letisko,“ dodáva Peter. „Na Devínskej Kobyle je veľmi zaujímavé raketové silo, bolo vybudované v 80. rokoch, no teraz chátra.“
Voda, zem aj zver
Z ôsmich dúbravských kaverien združenie zatiaľ pracuje na troch, nedostupná je len posledná kaverna, čiže číslo 8, ktorá je zatopená.
„Kaverna číslo dva je vo finálnej verzii, jednotku sme museli uzavrieť, lebo je zavalená, prepadol strop,“ hovorí Peter. 
Nedávno začalo združenie odkopávať kavernu číslo 3. „Je unikátna tým, že je najhlbšie pod zemou zo všetkých kaverien v Bratislave, má dva komíny a dobové nápisy na stenách, ktoré vyryli vojaci.“
Hľadať a liezť do kaverien na vlastnú päsť neodporúčajú ani vášniví bunkristi zo združenia. Peter priznáva, že niekde ho aj zasypalo. „Prešiel som všetky kaverny v Bratislave, musel som sa už aj  vyhrabávať, niekedy ma museli lanom ťahať cez únikový komín. V niektorých bunkroch žije zver, niektoré sú zatopené.“
Okrem našich bunkrov sa združenie vydáva na výpravy aj za hranice. Vlani boli v Čechách, rok predtým v Slovinsku, Taliansku a Rakúsku. „V Čechách sme boli aj po opevneniach z druhej svetovej vojny, lebo tých je tam veľmi veľa,“ hovorí Peter. „Z prvej svetovej sú múzeá podobné nášmu projektu len v Slovinsku a Taliansku.“
V rámci Bratislavy eviduje občianske združenie päťdesiat kaverien, otázna je jedna, ktorú našli len raz, no ešte nemali GPS zariadenie, ktorým by ju zamerali. Tento vojenský bunker by mal byť nad lamačským Tescom. 
Združenie organizovalo už aj jeho hromadné hľadanie, no na svoje znovuobjavenie stále čaká. Možno teda treba priložiť ruku k dielu a pridať sa.
Lucia Marcinátová

Zapadnutú kavernu menia na múzeum
Dnes väčšina ľudí ani netuší, že existuje. Veliteľská kaverna na Kamzíku sa zmení na turistickú atrakciu s expozíciou.
NOVÉ MESTO. Najväčšia kaverna v bratislavských lesoch, veľké plány, no aj veľa veľa práce. Dúbravské Občianske združenie Bunkre v spolupráci s Mestskou častou Nové Mesto začalo s rekonštrukciou veliteľskej delostreleckej kaverny na Kamzíku. Cieľ je odvážny - premeniť zapadnutý bunker v blízkosti vrcholovej stanice lanovky na Kamzíku na priestor pre verejnosť s expozíciou a turistickú atrakciu. 
Podobne ako „naša dúbravská“ obnovená kaverna by mala byť prístupná počas víkendov a sviatkov alebo po vzájomnej telefonickej či mailovej dohode s občianskym združením.
Dnes má táto veliteľská delostrelecká kaverna zavalené vchody, komíny sú zakryté. Peter, predseda Občianskeho združenia Bunkre, však o nej hovorí s nadšením. „Má štyri východy, dá sa povedať, že má dve podlažia a je najväčšia svojou rozlohou.“
Svetlo, mreže, svah 
Pre sprístupnenie budú musieť bunkristi odkopať vchody kaverny, zabezpečiť svahy v okolí, vyčistiť vnútro, vyriešiť osvetlenie a nakoniec pre bezpečnosť uzavrieť vchody i komíny kovovými mrežami.
Martin Vlačiky, poslanec bratislavského Nového Mesta, ktorý v tejto mestskej časti zastrešuje projekt Revitalizácia veliteľskej delostreleckej kaverny z 1. svetovej vojny na Kamzíku v rámci participatívneho rozpočtu Nového Mesta, hovorí, že cieľom je, aby kaverna nadobudla podobu, akú mala počas prvej svetovej vojny. „Najmä, aby bola vyčistená od odpadkov, grafiti, aby boli zabezpečené jej vchody a komíny, aby sa mohla v čo najlepšej a najbezpečnejšej forme prezentovať verejnosti ako malé múzeum.
Projekt dostal zelenú
Peniaze na obnovu a vybavenia kaverny získal projekt v rámci participatívneho rozpočtu Nového Mesta. „Je pripravený rozpočet 4986 eur,“ vraví Marek Tettinger, hovorca Nového Mesta. „Novomestský starosta Rudolf Kusý tiež prisľúbil, že ak by náhodou nestačili peniaze, ktoré sa podarí uvoľniť z participatívneho rozpočtu, poskytne podporu z prostriedkov, ktoré ukladá do svojho fondu v rámci komunitnej nadácie.“
Na projekt prispievajú aj jednotlivci, aby mohli práce začať, podporil ho napríklad poslanec Nového Mesta Tomáš Korček sumou 1700 eur.
Počas vojny slúžila kaverna ako pevný kryt proti delostreleckej paľbe, dala sa tiež využiť aj ako sklad streliva, poľná ošetrovňa. Nového využitia a otvorenia by sa mohla dočkať už toto leto, všetko však závisí od priebehu výkopových prác.
Lucia Marcinátová

Aktívne v každom veku. Centrá, zariadenia a tipy.
Tak, ako sa mení ruža na šípku, dievča na matku, tá na babičku a prababičku, tak sa bude meniť i rubrika venovaná tým, ktorých je v Dúbravke jedna tretina – seniorom.  Nepôjde však o nejakú povinnú seniorskú rubriku, ale ako už jej názov Aktívni seniori napovedá, bude rubrikou, s ktorou nebude nuda. Poradíme, pozveme, poinformujeme, čo sa deje, kam sa dá ísť pozrieť, prinesieme rôzne tipy a triky, ako v našej Dúbravke zmysluplne stráviť čas. Aktívne sa totiž dá žiť v každom veku. Dôkazom toho je aj činorodá Dúbravčanka, pani Kveta Slyšková, ktorá vás bude sprevádzať našou novou rubrikou. Takto sa na úvod prihovára:
„Mám túžbu zmeniť pohľad na starobu, nemusí byť totiž prekážkou naplnenia neskorých plánov. Naopak, svojimi aktivitami chcú seniori ukázať, že nie sú odpadom spoločnosti, ale svojimi skúsenosťami, múdrosťou dokážu poradiť, usmerniť, pomôcť. 
Práve v starobe sa začína život pre iných. Starí rodičia opatrujú, varujú, idú s vnúčatami do škôlky, zo školy, rozprávajú deťom rozprávky a zážitky z vlastného detstva. V našich deťoch zostane nezabudnuteľná spomienka na dni prežité práve s nimi. Raz príde čas, keď už nebude mať kto rozprávať, ale to miesto v srdci ostane navždy. Život je dar a len od nás závisí, ako ho dokážeme prežiť.
Aj preto by sme sa mali riadiť krédom: Čo môžeš urobiť dnes, urob to a neodkladaj na zajtra.“
A presne tak budeme viesť aj našu rubriku.
Ak hľadáte spoločnosť, aktivity a priestor, kde spolu s ďalšími seniormi zmysluplne tráviť čas, pozývame do seniorských centier v Dúbravke:
Pod záhradami 39, vedúca Anna Hájková, kdpodzah@gmail.com,
Ožvoldíkova 12, vedúca Jana Klasová,
klase@zoznam.sk,                                                                                         
Bazovského 21 vedúca Rozália Sviteková, kdbaza@gmail.com,                                                                                         
Žatevná 4, vedúca Eva Považanová,
eva.povazan@gmail.com
Na Bagarovej 10 pracuje aj Jednota dôchodcov na Slovensku, ktorú vedie Magdaléna Chomová. Centrá riadi Rada seniorov, ktorá v Dúbravke funguje aj ako poradný orgán starostu, koordinátorkou rady je pani Zuzana Marková. Rada organizuje aj celoživotné vzdelávanie seniorov, Dúbravské akadémie, počítačové a internetové kurzy, prednášky.
V Dúbravke fungujú aj štyri seniorské zariadenia:
- Domov jesene života, domov dôchodcov - Hanulova 7/a,
- Zariadenie pre seniorov - Pri kríži 26,
- Hestia, nezisková organizácia, Domov sociálnych služieb pre seniorov a ADOS - Bošániho 2,
- Centrum soc. služieb Náruč záchrany senior a junior - Fedákova 5.
Milí seniori, máte možnosti nezostarnúť a zostať duchom mladí. Život je dlhý, ak vieš, ako ho prežiť.   

Premiérové vysielanie Dúbravskej televízie
je vždy v utorok a piatok. Zastupiteľstvo si môžete  v priamom prenose pozrieť  28. apríla o 15. hod. na webových stránkach www. dubravka.sk a www.dubravskatv.sk

Rada seniorov  
s podporou Mestskej časti Bratislava Dúbravka a pod záštitou starostu Martina Zaťoviča začína od apríla organizovať kurzy pre seniorov. Ide o päť počítačových a internetových kurzov. Informácie: Mgr. Z. Marková, koordinátor RS.  Telefón: 02/69 20 25 50, pondelok – streda 10.00 - 12.00 hod.

● Miestny odbor Matice slovenskej  vo štvrtok 30. apríla 2015 v rámci Roku Ľudovíta Štúra pozýva na poznávaciu exkurziu do Uhrovca a Beckova. Odchod bude z parkoviska za Domom kultúry v Dúbravke o 8.00 h, predpokladaný návrat do 19. hodiny. Cena: 5 eur. Prihlasovať u p. Slávikovej, ktorá podá i bližšie informácie. Kontakt: 0902/184112; mslavikova@szm .sk
● Národná slávnosť na Devíne 2015, sobota 25. 4. 2015, 9.30 h, Hrad Devín
● Ďalšia aktivita miestneho odboru Matice slovenskej v Dúbravke v rámci Roku Ľudovíta Štúra - putovanie z Dúbravky na Devín cez Devínsku Kobylu. Zraz pred Domom kultúry o 7.30 h.

V Dúbravke sa nešibalo, len polievalo
Žihľavová omáčka, pálenie vencov či zaviazané zvony. Aké bývali veľkonočné zvyky v Dúbravke?
 
Nikto si lepšie nepamätá, ako to kedysi vyzeralo na Veľkú noc v Dúbravke, ako naše staré mamy. Keď vlani naši seniori nacvičili program veľkonočné zvyky a tradície, jednou z hlavných propagátoriek bola dnes už 89-ročná Katka Jakubčíková. Práve s ňou si zaspomíname, aký býval veľkonočný týždeň v Dúbravke.
Veľkonočný tzv. “hrubý“ týždeň bol obdobím veľkého upratovania. Celý dom i s dvorom musel svietiť čistotou. Na Zelený štvrtok sa zaviazali zvony a nezvonilo sa až do Bielej soboty. V čase zvonenia chodili po dedine chlapci a rapkali na rapkáčoch. Keďže bol prísny pôst, varila sa žihľavová omáčka a k tomu vajcia na tvrdo.
Na Veľký piatok musela byť nezapražená polievka, buď fazuľová, alebo zemiaková, a dospelí mohli jesť iba raz za deň. Nesmelo sa pracovať so zemou a drevom.
Na „Bílu sobotu“ gazdinky piekli koláče. Popoludní kostolník a hrobár za kostolom pálili „judáše“ - boli to staré vence, drevené kríže, ktoré boli po-
svätené. Vzkriesenie Krista Pána bývalo o piatej popoludní s procesiou po celej dedine.
Veľkonočná nedeľa bola skúškou pre gazdinky, či majú všetko pripravené, aby mohli niesť do kostola v košíku pripravené jedlá na posvätenie (chlieb, vajcia, koláče, šunka, „baba“, zapečené mäso upravené do bochníka). Z posvätených jedál musel doma každý ochutnať, lebo sa verilo, že majú zvláštny účinok.
Dúbravka bola chudobná dedina, chovali sa kozy, preto nesmelo chýbať pri obede  plnené kozľa.
V Dúbravke sa na Veľkú noc nešibalo, len sa polievalo. Za polievanie dostali chlapci „barvené vajcia“ rôznych farieb. Kraslice neboli.
Šibalo sa až od roku 1970, keď sa do našej mestskej časti prisťahovali občania z rôznych krajov Slovenska. Priniesli k nám iné zvyky a obyčaje.
Dúbravská baba
Šesť až sedem rožkov nakrájať na kolieska a namočiť do mlieka. Vybrať, trocha vytlačiť a pridať 30 dkg údeného mäsa, jednu klobásku (drobno nakrájané), soľ, čierne mleté korenie, cesnak, majorán, zelený petržlen. Pridať päť vajec.
Všetko spolu zmiešať a upraviť do bochníka. Do stredu môžeme dať varené vajcia. Zapečieme v rúre a podávame s chlebom.  
Kveta Slyšková , Podnety do rubriky na kveta.slyskova@gmail.com     

Kus stredného Slovenska nad Bratislavou   
Nie je ďaleko, preslávila sa masovým odporom, keď ju mali zastavať, no napriek tomu mnohí nevedia, kde leží a ako vyzerá. Kráľova hora - lúka, miesto v prírode, na ktoré vás dnes vezme Marcel Burkert, miestny poslanec a turista. Takže Ruksak na plece!  
Dĺžka: od Domu kultúry Dúbravka cca hodinka a štvrť
Náročnosť: nízka
Značenie:  modrá značka

Náhorná plošina
Kráľova hora je vlastne lúka, krásna lúka. Je naozaj veľká, veď jej rozloha je 20 hektárov. Nakoniec aj jej druhý názov znie - Veľká lúka. 
Slovo „hora“ v oficiálnom názve vyjadruje zrejme jej tak trochu náhorný charakter, keďže pripomína náhornú plošinu, ktorú by sotva nejaký turista hľadal v ktoromkoľvek európskom hlavnom meste. 
V Bratislave by ju však nájsť mohol. Ak by ho tam priviedli so zaviazanými očami a tam mu ich otvorili, zrejme by povedal, že je niekde na strednom Slovensku. Až potom by zistil, že je nad dúbravsko-karloveskými „štvrťami“ Dlhé diely a Kútiky. 
Lúka núka jedinečné výhľady, dovidieť z nej až na Hainburské vrchy. 
S Dúbravkou, ale aj s Devínskou Novou Vsou a Devínom ju spájajú lesy Devínskych vrchov. Tieto lesy ju aj zo všetkých strán obkolesujú. 
Ak budete mať šťastie, stretnete aj srnky alebo diviaky, ktoré sem chodia na pašu.

Pasienok
Kráľovu horu volajú ľudia aj Kukuričák či Pasienok. Už z týchto názvov vyplýva, že ide o výtvor človeka, ktorý tam kedysi dávno vyrúbal pôvodný les a spravil z neho pole, pasienok, či dokonca lúku. Prirodzenými procesmi (sukcesia) sa tento ľudský výtvor pomaly mení naspäť na les, čiže zarastá drevinami. Našťastie, najmä vďaka plytkým pôdam tento proces prebieha relatívne pomaly. 
Ako také lesom zarastené lúky potom vyzerajú, možno vidieť napríklad v našom dúbravskom chotári v oblasti Dúbravskej hlavice pri Saleziánoch.  Zarastaniu sa dá zabrániť len tak, že sa dreviny budú nejako potláčať, či už kosením, pasením domácich alebo divých zvierat, či dokonca aj kontrolovaným vypaľovaním. 

Ukrytý „poklad“
Takýto „pasienok“ totiž ukrýva bohatstvo. Bohatstvo druhov rastlín a živočíchov. Podľa Jaromíra Šíbla, enviromentalistu a ochranára z Bratislavského regionálneho ochranárskeho združenia, na kosených, spásaných lúkach býva najviac druhov rastlín a hmyzu. Týmto sa ale nechce povedať, že spásaním či kosením by sa malo z Kráľovej hory spraviť futbalové ihrisko, naopak, malo by ísť o vytvorenie pestrej mozaiky biotopov kosených, nekosených, zarastených trávou, bylinami, krovinami s ojedinelými stromami i skupinkami stromov. 
Takáto mozaikovitá štruktúra by mala byť pekná na pohľad, vhodná pre rekreáciu a súčasne aj pre vzácne živočíchy a rastliny.  

V susedstve sídliska
Od najbližších domov sídliska Dlhé diely je Kráľova hora vzdialená ani nie 500 metrov a napriek tomu ide o takmer nedotknutý kus živej prírody. Lúka je súčasťou Chránenej krajinnej oblasti Malé Karpaty a na prechádzky či športy ju využíva takmer celá Bratislava.  Napríklad už od roku 1970 sa tu organizuje, respektíve práve tu štartuje najstaršie tradičné bežecké podujatie v prírodnom lesnom teréne na Slovensku - Beh Devínskou Kobylou. 

Ako toto miesto nájdeme?
Na Kráľovú horu sa možno dostať po modrej značke od Domu kultúry Dúbravka a cesta trvá približne hodinu a štvrť. Štartovať môžete aj od Miestneho úradu na Žatevnej, výjsť smerom ku Kostolu sv. Kozmu a Damiána, obísť ho a za ním pokračovať po ceste ešte chvíľu do kopca rovno, po pravej strane máte cintorín. Na konci asfaltky sa stočiť doľava prudko lesnou cestičkou nahor, ktorá nás asi po 200 metroch privedie na križovatku s asfaltovou cestou vedúcou z ulice Plachého na Devínsku Kobylu. Potom už len pretnúť asfaltku a pokračovať po lesnej značenej cestičke až na "miesto činu".    

Ak máte tipy, fotky, obľúbené či zaujímavé miesta, nenechajte si ich pre seba, napíšte na adresu tlacove@dubravka.sk a do predmetu uveďte - výlet. 
Marcel Burkert
Nedávna a neslávna história Kráľovej hory
Pred rokom 2000:  V územnom pláne Bratislavy mala táto lokalita určené funkčné využitie "lesy a rekreácia". Jej vlastníkom bola MČ Devín. V tom čase jej vedenie priviedlo obec ku katastrofálnemu zadlženiu.
1. 2. 2000:  Miestne zastupiteľstvo MČ Devín schválilo Kráľovu horu k predaju vybranému záujemcovi.  
12. 10. 2000: Mestské zastupiteľstvo Bratislavy odsúhlasilo zmenu v územnom pláne - zmena funkcie na občiansku vybavenosť, ktorá je určená pre zdravotnícke zariadenie.
6. 12. 2002:  Súdny exekútor JUDr. P. Kriško na dražbe priklepol nehnuteľnosti záujemcovi, a to spoločnosti Kráľova hora s.r.o.. Túto skutočnosť sa však verejnosť dozvie až 29.4.2003 v článku denníka SME. Dodnes nie je známa cena, za ktorú bola vydražená.  
21. 2. 2003: Občania rozbehli petíciu "Zachráňme Veľkú lúku na Kráľovej hore". Petíciu vtedy podpísalo 3 353 občanov (nakoniec počet vystúpil na 22 000). 
4. 3. 2003: J&T Global, a.s. ohlásila v médiách, že "občianska iniciatíva je novým a silným prvkom a pravdepodobne od zámeru stavať odstúpia".
11. 8. 2003: Magistrát zareagoval na petíciu a vyhlásil prerokovanie aktualizácie územného plánu z funkcie "občianska vybavenosť" na pôvodnú funkciu "lesy, rekreácia". V tomto prerokovaní sa za zmenu na pôvodnú funkciu vyslovilo množstvo právnických i fyzických osôb, proti bola s.r.o. Kráľova hora a aj nové miestne zastupiteľstvo MČ Devín. Magistrát návrh aktualizácie územného plánu do programu zastupiteľstva vôbec nezaradil.
20. 2. 2006: Magistrát bez zdôvodnenia zamieta pripomienku petičiarov k návrhu územného plánu. 
apríl 2013:  Mestské zastupiteľstvo prijalo uznesenie, v ktorom žiada primátora o prednostnú  a samostatnú zmenu územného plánu na Kráľovej hore v prospech rekreácie v prírodnom prostredí. 
jún 2013: Nezodpovedané otázky: Prečo nie je Kráľova hora samostatný prípad, prečo sa k nej nabaľujú ďalšie zmeny? Kto alebo čo bráni urýchlenej zmene územného plánu na Kráľovej hore? Ani po troch rokoch od začiatku zbierania podpisov pod petíciu mestskí poslanci zmenu územného plánu na rekreáciu v prírodnom prostredí na Kráľovej hore neodsúhlasili. Nemali čo odsúhlasiť, zatiaľ im magistrát nepripravil podklady. Kto je za tento stav zodpovedný? Primátor, poslanci, zamestnanci magistrátu? 
17. 6. 2014:  Po zámene pozemkov Kráľova hora už rok patrí mestu, napriek tomu tam územný plán stále povoľuje výstavbu. 
26. 6. 2014: Konečne sú petičiari v cieli! Vo štvrtok 26. 6. 2014 mestskí poslanci schválili zmenu územného plánu na rekreáciu v prírodnom prostredí. Na lúke sa definitívne nemôže stavať. Mohutný hlas občanov nenechal zástupcov verejnosti ľahostajnými. 
Zdroj: kralovahora.sk

Dúbravské rozprávky

Volá sa Puding a nie je varený a ani s piškótami, je poriadne chlpatý a má fúzy. Malý kocúrik menom Puding býva v Dúbravke. Ako si našiel svojho pána, ste čítali v prvom dieli nášho rozprávkového seriálu, dnes sa dozviete, ako šiel kocúrik do školy.
Kocúrik a jeho škrabopis
Prvák Félix sa usadil vo svojej školskej lavici. Zazvonil zvonec, ktorý nezvonil preto, že by bol rozprávky už koniec, ale odštartoval ozajstné vyučovanie.
Kamaráti a nezabudli ste na malého kocúrika Pudinga z Dúbravky? Áno, to je presne ten nezbedník, ktorý sa Félixovi schoval do školskej tašky. A veruže ho školský zvonec poriadne vyľakal: 
„Jejda, bejda, obejda, čože je toto za budík? Sotva som tu zadriemal a už mám vstávať?“ naťahoval sa kocúrik v školskej taške a vystrčil zvedavú hlávku.
Skôr, než vošla do triedy pani učiteľka Elka, stihol Félix zamrmlať k poskakujúcej školskej taške: „Lýchlo sa schovaj Puding. Čože tu lobíš? Kocúlikovia pledsa do školy nepatlia!“ 
Kocúrik sa skrútil medzi Félixove písanky a ticho si zamraučal:
Dnes je školský deň,
prespať ho mám len?
Kdeže, kdeže kamarát,
každý správny kocúr rád,
pazúrikom písať vie,
nikto sa to nedozvie...
Nuž, keby toto prvák Félix čo i len tušil, isto by kocúrika Pudinga poslal hneď domov. 
Puding si totižto otvoril v taške Félixov atrament, ponamáčal si doňho svoje ostré pazúriky a začal písať do novučičkej písanky, presne podľa mačacieho škrabopisu. A to sa ani radšej nepýtajte, ako vyzerá taký mačací škrabopis.. Namiesto jedného ťahu píšu totižto mačky rovno špeciálnym päťťahom - za každý mačací pazúrik jedna linka. Keďže bola v školskej taške tma ako pre mačku vo vreci, stihol Puding do písanky kostrbato napísať:
(akože niečo ako mačacie písmo:)
Félix má Pudinga
Puding má Félixa
Puding a Félix sa majú
 „Hmm, ako že sa majú? Teda, ako sa máme?“ hútal si Puding popod fúzy a dopísal do písanky veľkým päťťahom
Puding a Félix sa majú na 1
„Vytiahnite si písanky, prosím!“ vyzvala deti s úsmevom učiteľka Elka. 
Čo bolo ďalej, môžete si domyslieť. Len čo sa Félixova písanka dostala na lavicu, z tašky za ňou vyskočil aj atramentový kocúrik Puding.
„Vidím, že máme nového žiaka,“ usmiala sa na Pudinga Elka. „Kocúrika som jakživ neučila, ale všetko je niekedy po prvý raz.“
V dnešný septembrový deň sa deti naučili napísať do písanky svoje prvé číslo 1 ako jednotka za Pudingov škrabopis. 
A predstavte si, nášho kocúrika to tak zmorilo, že zaspal usalašený rovno na triednej knihe. Mňááááu.
Zuzana Tkáčiková

Veselé plechovky takmer na všetko
Katka Vaľovská z Kreatívneho šuflíka vám dnes ukáže, na čo možno využiť staré plechovky rôznych tvarov a veľkostí. Mení ich napríklad na kvetináč, veselú nádobu na ceruzky či plechovku na detské tajomstvá.
Čo potrebujeme:
Štetec, nožnice, farebnú servítku podľa výberu, transparentný lak alebo disperzné lepidlo (riedené vodou), bielu latexovú farbu.
1. Plechovicu najskôr očistíme od nápisov, potom natrieme bielou farbou.
2. Po uschnutí nanesieme na farbu lak alebo lepidlo. 
3. Potom na plechovicu priložíme vopred vybranú a veľkostne upravenú servítku. Jemne pritlačíme a ešte raz prelakujeme. Dávame pozor, aby sa servítka neroztrhla.
4. Veselá plechovka je na svete, môžete do nej zasadiť napríklad aj jarný kvietok.

Pošlite fotografiu, aké plechovice sa podarili vám, a môžete vyhrať niečo z dielne Kreatívneho šuflíka, pozrite na www.facebook.com/pages/Kreatívny-Šuflík.

Pekníkova neobhájila prvenstvo
Začiatkom marca sa uskutočnil v areáli Pekníčka už 7. ročník hokejbalového turnaja mužov O štít MČ Dúbravka, ktorý organizovala Mestská časť Dúbravka a OZ Hokejbalka. Víťazom turnaja sa stalo bez straty družstvo Lizards Stupava. V rozhodujúcom stretnutí zvíťazilo nad obhajcom minuloročného prvenstva AHK Pekníkova.

Turnaja sa zúčastnilo päť družstiev, z toho boli dve dúbravské. Hralo sa systémom každý s každým. „Turnaj organizujeme tradične pred letnou časťou hokejbalových súťaží. Aj v tomto roku mal turnaj veľmi dobrú úroveň,“ povedal Štefan Mlčúch, predseda OZ Hokejbalka. Ceny pre najlepšie družstvá a jednotlivcov odovzdali starosta Dúbravky Martin Zaťovič, poslankyňa MZ Bratislava Zdenka Zaťovičová, poslanci MZ Dúbravka Mário Borza, Juraj Káčer a Branislav Semančík.                                                                                                       
■ VÝSLEDKY: AHK Pekníkova – Knights Karlova Ves 4:0, Lizard Stupava – HBK Avengers Dúbravka 3:2, Karlova Ves – Savages Petržalka 1:7, Dúbravka – Pekníkova 1:3, Petržalka – Stupava 1:3, Karlova Ves – Dúbravka 1:10, Petržalka – Pekníkova 1:2, Stupava – Karlova Ves 5:0 (K), Dúbravka – Petržalka 2:4, Pekníkova – Stupava 2:3.                                     
■ KONEČNÉ PORADIE: 1. Lizards Stupaca 12 (14:5), 2.AHK Pekníkova 9 (11:5), 3. Savages Petržalka 6 (13:8), 4. HBK Avengers Dúbravka 3 (15:11), 5. Knights Karlova Ves 0 (2:26). Najproduktívnejší hráč: Patrik Szabo (HBK Avengers Dúbravka) - 11 bodov,  najlepší strelec: Patrik Szabo - 7 gólov, najlepší nahrávač: Patrik Szabo - 4 asistencie, najlepší brankár: Martin Vlček (Lizards Stupava).             
VÝSLEDKOVÝ SERVIS
□ FUTBAL
● ZIMNÝ TURNAJ BFZ SENIOROV – C skupina 6. kolo: FC ŠKP Inter Dúbravka – Stupava 1:5, Rusovce – FK Dúbravka 2:5. 7. kolo: FK Dúbravka - FC ŠKP Inter Dúbravka 5:4. Konečné poradie v skupine: 1.Lamač 16,... 6.FK Dúbravka 6, 7.FC ŠKP Inter Dúbravka 0.
● ZHL starších žiakov O POHÁR ZSE, semifinále: FK Dúbravka – Žolík Malacky 7:6. Finále: FK Dúbravka – SDM Domino 5:7. Tabuľka strelcov: 1. Alex Kováč (FK Dúbravka) – 21 gólov,...  
● ZHL mladších žiakov O POHÁR ZSE – semifinále: Slovan Ivanka pri Dunaji - FC ŠKP Inter Dúbravka 3:7. Finále: FC ŠKP Inter Dúbravka – Žolík Malacky 1:8.
● 4. LIGA MUŽOV, skupina A – 14. kolo: FK Dúbravka – voľný žreb. 15. kolo: FK Dúbravka – FK Lamač 0:2 (0:1). Priebežné poradie: 1.Lokomotíva Devínska Nová Ves 27,... 12.FK Dúbravka 11, 13.Štart FK Nepočujúci 6.
● 2. LIGA – skupina západ, starší dorast – 16. kolo: FC ŠKP Inter Dúbravka – FKM Karlova Ves, stretnutie neodohrali. 17. kolo: FKM Nové Zámky - FC ŠKP Inter Dúbravka 2:1. 18. kolo: FC ŠKP Inter Dúbravka – FC ViOn Zlaté Moravce 2:3. Priebežné poradie: 1.DAC Dunajská Streda 38,,... 14.FC ŠKP Inter Dúbravka 17, 16.ŠK Blava 1928 17.
●2. LIGA – skupina západ, mladší dorast – 16. kolo: FC ŠKP Inter Dúbravka – FKM Karlova Ves, stretnutie neodohrali. 17. kolo: FKM Nové Zámky - FC ŠKP Inter Dúbravka 4:0. 18. kolo: FC ŠKP Inter Dúbravka – FC ViOn Zlaté Moravce 3:0. Priebežné poradie: 1.FC DAC Dunajská streda 43,... 12.FC ŠKP Inter Dúbravka 18, 16.FKM Karlova Ves 4.
● BRATISLAVA - MESTO, starší žiaci – 12. kolo: FC ŠKP Inter Dúbravka – FK Dúbravka, stretnutie odložili. 13. kolo: FC ŠKP Inter Dúbravka – FK Scorpions 9:0, FK Dúbravka – ŠK Slovan Bratislava–dievčatá 7:0. Priebežné poradie: 1.FK Dúbravka 30, 2.FC ŠKP Inter Dúbravka 28,... 11.FK Scorpions 2.  
●BRATISLAVA - MESTO, mladší žiaci – 16. kolo: FC ŠKP Inter Dúbravka B – ŠK Hargašova Záhorská Bystrica, FC ŠKP Inter Dúbravka A – FK Dúbravka, stretnutia odložili. 17. kolo: FK Dúbravka – ŠK Slovan Bratislava-dievčatá 0:2, FC ŠKP Inter Dúbravka A - FK Scorpions 5:1, FK Vajnory - FC ŠKP Inter Dúbravka B 0:2. Priebežné poradie: 1.FC ŠKP Inter Dúbravka A 45,... 7. FC ŠKP Inter Dúbravka B 26, 15.FK Dúbravka 0.
□ HOKEJ
● 1. LIGA, STARŠÍ  ŽIACI (9. ŠHT, U15) ZsZĽH, nadstavba o 5. – 10. miesto, 5. kolo: ŠHK HOBA – Skalica 1:8. 6. kolo: ŠHK HOBA – EC Tigers Viedeň (Rak.) 1:15. 7. kolo: ŠHK HOBA – ŠHK Piešťany 1:11. 8. kolo: Trnava - ŠHK HOBA 8:1. 9. kolo: ŠHK HOBA – Nitra 0:6. Priebežné poradie: 1.MMHK Nitra 16... 6.ŠHK HOBA 0. 
● 1. LIGA, STARŠÍ  ŽIACI (8. ŠHT, U14) ZsZĽH, nadstavba o 5. – 10. miesto, ŠHK HOBA – Skalica 3:6. 6. kolo: ŠHK HOBA – EC Tigers Viedeň (Rak.) 1:4. 7. kolo: ŠHK HOBA – ŠHK Piešťany 2:6. 8. kolo: Trnava - ŠHK HOBA 4:0. 9. kolo: ŠHK HOBA – Nitra 3:3. Priebežné poradie: 1.HC Skalica 14,... 6.ŠHK HOBA 4. 
● 1. LIGA, MLADŠÍ ŽIACI (7. ŠHT, U13) ZsZĽH, nadstavba o 5. – 10. miesto, 5. kolo: Skalica - ŠHK HOBA 8:8. 6. kolo: EC Tigers Viedeň (Rak.) - ŠHK HOBA 8:8. 7. kolo: ŠHK Piešťany – ŠHK HOBA 6:14. 8. kolo: ŠHK HOBA – Trnava 9:9. 9. kolo: Nitra - ŠHK HOBA 14:4. Priebežné poradie: 1.ŠHK HOBA 13,... 6.ŠHK Piešťany 3.
● 1. LIGA, MLADŠÍ ŽIACI (6. ŠHT, U12) ZsZĽH, nadstavba o 5. – 10. miesto, 5. kolo: Skalica - ŠHK HOBA 3:7. 6. kolo: EC Tigers Viedeň (Rak.) - ŠHK HOBA 1:13. 7. kolo: ŠHK Piešťany – ŠHK HOBA 3:8. 8. kolo: ŠHK HOBA – Trnava 10:5. 9. kolo: Nitra - ŠHK HOBA 2:6.
□ VOLEJBAL
● 1. LIGA JUNIORIEK, skupina západ, 13. kolo: ŠŠK Bilíkova – UKF Nitra 3:1 a 3:1. 14. kolo: Púchov – ŠŠK Bilíkova 0:3 a 0:3. 15. kolo: ŠŠK Bilíkova – Považská Bystrica 3:0 a 3:0. Priebežné poradie: 1.Slávia UK Dráčik 75, 2.ŠŠK Bilíkova 68,... ,9.Považská Bystrica 0.
● 2. LIGA JUNIORIEK, skupina západ, 13. kolo: ŠŠK Bilíkova – Malacky 3:1. 14.  kolo: TAMI – ŠŠK Bilíkova 0:3. 17. kolo: ŠŠK Bilíkova –TAMI 3:0. Priebežné poradie: 1.ŠŠK Bilíkova 24,... 3.TAMI 0.
● M- SR MO KADETIEK, oblasť Bratislava, 17. kolo: ŠŠK Bilíkova B - Bratislavský volejbalový klub A 3:0, VIVUS  - ŠŠK Bilíkova A 0:3. 18. kolo: IMA - ŠŠK Bilíkova B 3:2, ŠŠK Bilíkova A - Bratislavský volejbalový klub B 3:0. Priebežné poradie: ŠŠK Bilíkova A 44,... 6. ŠŠK Bilíkova B 25, 11.Bratislavský volejbalový klub B 0.  
● M-SR STARŠÍCH ŽIAČOK, oblasť Bratislava, 17. kolo: ŠŠK Bilíkova A – Bratislavský volejbalový klub 3:0 a 3:0. 18. kolo: Studienka - ŠŠK Bilíkova A 0:3 a 0:3, Bratislavský volejbalový klub - ŠŠK Bilíkova B 3:1 a 3:0. Priebežné poradie: Slávia UK Dráčik A 108, 2.ŠŠK Bilíkova A 102,... 9.ŠŠK Bilíkova B 29, 10. Slávia UK Dráčik D 0.
● MO BRATISLAVA MLADŠÍCH ŽIAČOK, skupina o 5. – 8. miesto, prvý turnaj          Gymnázium Bilíkova): ŠVK Pezinok B - ŠŠK Bilíkova A 0:2, Slávia UK Dráčik B - ŠŠK Bilíkova A 0:2, ŠŠK Bilíkova A – Malacky 2:0. Druhý turnaj: ŠVK Pezinok B - ŠŠK Bilíkova A 0:2, Slávia UK Dráčik B - ŠŠK Bilíkova A 2:0, ŠŠK Bilíkova A – Malacky 2:0. Priebežné poradie: 1.ŠŠK Bilíkova A 11, 2.Slávia UK Dráčik B 11,... 4.ŠVK Pezinok B 6.  Skupina o 9. – 12. miesto, prvý turnaj: Senec - ŠŠK Bilíkova B 0:2, ŠŠK Bilíkova B  - Slávia UK Dráčik C 2:1, Bratislavský volejbalový klub B -  ŠŠK Bilíkova B 0:2. Druhý turnaj: Senec – ŠŠK Bilíkova B 2:0, ŠŠK Bilíkova B – Slávia UK Dráčik C 1:2, Bratislavský volejbalový klub B - ŠŠK Bilíkova B 2:1. Priebežné poradie: Slávia UK Dráčik C 11, 2.ŠŠK Bilíkova B 9,... 4.Senec 7.
□FUTSAL
● 2. SLOVENSKÁ LIGA MUŽOV – skupina Bratislava o 1. - 10. miesto, 20. kolo: Katenačo Dúbravka – Slov-Matic FOFO B (stretnutie odložili). 21. kolo: Wild Boyos ´02 Bratislava - Katenačo Dúbravka.6:2. 22. kolo: Katenačo Dúbravka – KPP Barabéri 1:1. 23. kolo: ŠK Pinerola B - Katenačo Dúbravka 5:4. 24. kolo: Katenačo Dúbravka – ŠK Račišdorf 5:2. Priebežné poradie: 1.Slov-Matic FOFO B 60,... 10.Katenačo Dúbravka 25.
● LIGA 40 – skupina nádeje, 16. kolo: Tonic 40 - Dúbravská Duna 2:6. 17. kolo: Dúbravská Duna – Karlovka 2:2. Priebežné poradie: 1.ŠK Karpatská 29,... 6.Dúbravská Duna 19.
PODUJATIA
1. apríl - Veľkonočný turnaj vo vybíjanej pre 3. a 4. ročník, Štafetové hry 1. a 2. ročníka - ZŠ Beňovského – 9.00, pre žiakov 1. stupňa ZŠ
11. apríl – Medzinárodný hokejový turnaj o Pohár starostu – zimný štadión Harmincova – 8.30, pre registrovaných hráčov hokejových klubov
16. apríl - Lokálne kolo Dúbravky v hádzanej žiakov - ZŠ Nejedlého -9.30, pre starších žiakov
17. apríl - Lokálne kolo Dúbravky v hádzanej žiačok - ZŠ Nejedlého - 9.30, pre staršie žiačky

Inzerát
Predaj/prenájom pekných nebytových priestorov na prízemí novostavby v srdci Dúbravky,  blízko hlavných komunikácií.  Možnosť prenájmu celej plochy 211 m2  alebo jednotlivo.  Kancelárie už od 20 m2.  Kontakt: 0903458699.

Dôvodom sú financie a zmena organizácie
Futbalová jar už bez žien a junioriek FK, ako aj mužov FC ŠKP Inter
V polovici marca sa do odvetného jarného futbalového kolotoča zapojili aj starší a mladší dorastenci FC ŠKP Inter Dúbravka. Postupne sa pridali, resp. pridajú aj muži FK Dúbravka, ako i ďalšie dúbravské mládežnícke družstvá. Žiaľ do jarnej odvety už nenastúpili ženy a juniorky FK Dúbravka a muži FC ŠKP Inter Dúbravka.                                               ○ ŠTK SFZ informuje: Pred jarnou časťou súťaž. roč. 2014/2015, sa z  I. ligy žien a junioriek odhlásili družstvá FK Dúbravka. Výsledky ich doterajších stretnutí boli anulované. Súperi týchto družstiev v jarnej časti súťaže budú mať v príslušnom kole voľno. Toľko zo správy ŠTK SFZ.
Prečo? 
Dôvody odhlásenia z jarnej časti prvej ligy žien a junioriek boli dva. Bližšie o nich hovorí vedúci družstva Peter Horváth, ktorý spolu s manželkou a manažérkou klubu v jednej osobe Martinou  je dušou ženského FK Dúbravka.                                                                                                   „Prvý dôvod bol finančný. Čakali nás okrem súbojov v Nových Zámkoch, v Šali a v Selciach  i dva výjazdy na východ a to do Bardejova a Humenného, čo by sme finančne neutiahli. Našou prioritou vždy bolo odohrať všetky stretnutia, i keď sme si mohli dovoliť dve kontumácie. Ako som už povedal, to sa nezhoduje s našou filozofiou. Tiež sme odmietli zvýšiť dievčatám členské príspevky. Nakoľko sme nemali prostriedky na výjazdy na východ, tak sme pristúpili k tomuto nepopulárnemu kroku.“
Druhý dôvod? 
„Z rôznych príčin mali tréneri k dispozícii na jeseň menej hráčok. Doplatili sme však najmä na nezmyselné rozhodnutie SFZ. V predchádzajúcej sezóne mohli juniorky v jeden deň odohrať tri polčasy. Krátko pred touto sezónou prišlo rozhodnutie, že sa táto možnosť pre juniorky ruší. To skomplikovalo situáciu nielen nám, ale ďalším prvoligovým družstvám. Podotýkam, že v  nasledujúcom ročníku sa táto výnimka opäť povolí. Pokiaľ ženský futbal nebude mať pevné pravidlá a budú sa každú chvíľu svojvoľne meniť, nebude mať svoju vážnosť. Na tieto zmeny dokážu bez problémov reagovať veľké profesionálne a bohaté kluby, ale nám malým klubom pracujúcim vyslovene v amatérskych podmienkach to podráža nohy.“ 
Odhlásenie žien a junioriek bolo odsúhlasené na stretnutí s hráčkami. Martina Horváthová: „Dohodli sme sa s nimi, že väčšina dievčat pôjde na hosťovanie. Hosťujú v Karlovej Vsi, Dunajskej Lužnej a jedna hráčka odišla do Rakúska. Niektoré hráčky sa však rozhodli, že nepôjdu nikde a dajú si polročnú prestávku. Všetky sa chcú po polroku vrátiť do Dúbravky a hrať od novej sezóny druhú ligu, do ktorej sa chceme prihlásiť. Pokračovať budú na jeseň aj žiačky, ale už nebudeme mať družstvo junioriek.“
ŠTK BFZ berie na vedomie: Odhlásenie družstva mužov FC ŠKP Inter Dúbravka zo súťaže S4A. Výsledky družstva sa anulujú, družstvá vyžrebované s FC ŠKP Inter Dúbravka budú mať voľný žreb. FC ŠKP Inter Dúbravka Bratislava bude do zbernej faktúry zahrnutý poplatok v zmysle RS čl.3.6 vo výške  600 €. Toľko zo správy ŠTK BFZ.
Mužský futbal v ŠKP Inter Dúbravka  k prvému februáru definitívne skončil. V podstate aj názov klubu. Dorastenci, žiaci a príravky ešte dohrajú jarnú časť sezóny 2014/15 pod názvom FC ŠKP Inter Dúbravka. Informáciu nám potvrdil prezident klubu Miroslav Mravec.                                                                                                                       Areál by sa mal od leta vyčleniť pre nové potreby Športového centra polície (bývalé Stredisko štátnej športovej reprezentácie MV SR). Tlačový odbor Kancelárie ministra vnútra k tomu uviedol, že MV s touto organizáciou uzavrelo zmluvu o výpožičke, ktorú v súčasnej dobe v zmysle ustanovení zákona o správe majetku  štátu posudzuje rezort financií. Ďalší spôsob  nakladania  s týmto majetkom štátu bude teda v réžii ŠCP.
Jozef Petrovský
Olympiáda seniorov
Poradný orgán starostu Rada seniorov prišla so zaujímavou myšlienkou. Pripravuje pre dúbravských seniorov športový deň pod názvom Olympiáda seniorov. Termín, miesto konania a v akých disciplínach sa bude súťažiť, rozhodne Rada seniorov v týchto dňoch. Predpokladá sa, že sa športový deň uskutoční koncom mája. Štartovať budú môcť ženy a muži, ktorí v deň konania podujatia budú mať 60 rokov a viac.                                                                        

Nezabudnuteľných deväť dní vo Švédsku
Koncom februára a začiatkom marca absolvovali hokejoví siedmaci ŠHK HOBA  deväťdňový poznávací zájazd vo Švédsku. Počas neho odohtali štyri stretnutia, z ktorých dva remizovali a rovnaký počet  prehrali. Okrem toho nacestovali veľa kilometrov a spoznávali túto severskú krajinu. O športových výsledkoch hovorí tréner družstva Ľubomír Líška:
„Prvý zo štyroch naplánovaných stretnutí sme odohrali v Nässjo. Chlapci sa po dlhej ceste a troch dňoch bez korčúľ na nohách ťažšie rozbiehali, ale dosiahli cennú remízu (3:3). Na druhý deň odohrali druhý zápas v Gislavede a opäť remizovali (4:4). Tretí zápas hrali proti malému klubu z Falköpingu a vysoko prehrali (1:8). Musím však povedať, že domáci hráči boli o rok či dva starší. Záverečný zápas zájazdu odohrali s o rok starším družstvom BK Lerums a opäť prehrali (0:8). Duel bol však vyrovnanejší, ako ukazuje výsledok.“
Zájazd mal aj poznávací charakter. Ľubomír Liška: „Prvou zastávkou bolo hlavné mesto Dánska - Kodaň. Keďže v Kodani nás privítalo nádherné počasie, využili sme možnosť plavby na mestskej výletnej lodi po meste. Potom sme sa už presunuli do švédskeho  mesta Gränna, kde sme videli ručnú výrobu mentolových špaliek Polgaris a skanzen Grännanberg. Čakal nás aj výlet do druhého najväčšieho mesta Göteborgu, videli sme losa, múzeum Volva a prírodovedecko-technické Universeum. Posledný deň pred cestou domov sme navštívili hlavné mesto švédska Štockholm. Pozreli sme si kráľovské sídlo Drottningholm, korunovačnú katedrálu a múzeum Vassa, kde je loď, ktorá bola 333 rokov potopená. Cestou do Bratislavy sme zastavili v Malmö, kde sme si pozreli najvyššiu budovu v Škandinávii a technické múzeum. Potom sme Öresundským mostom opustili Švédsko a zakončili tak naše švédske nezabudnuteľné dobrodružstvo.“                                       
(pej)